
3. Prezenta Hotărâre intră în vigoare la data publicării în Monitorul Oficial al Republicii Moldova;
4. Controlul asupra executării prezentei Hotărâri se pune în sarcina subdiviziunilor Agenției Naționale pentru Reglementare în Energetică.

REGULAMENT
privind furnizarea energiei electrice

Secțiunea 1 
Scopul şi domeniul de aplicare

1. Regulamentul privind furnizarea energiei electrice (în continuare Regulament) are ca scop reglementarea raporturilor juridice dintre furnizor, operatorul de sistem şi consumatorul final, prosumatorul de energie electrică din surse regenerabile cu privire la contractarea, furnizarea şi plata energiei electrice, care au loc pe piaţa energiei electrice cu amănuntul.
2. Prezentul Regulament se aplică la încheierea contractelor de furnizare a energiei electrice, a contractelor de furnizare-vânzare a energiei electrice (contracte de prosumator), la plata energiei electrice, la deconectarea instalaţiilor electrice ale consumatorilor finali, la limitarea şi la întreruperea furnizării energiei electrice, la examinarea reclamaţiilor consumatorilor finali, prosumatorilor de energie electrică din surse regenerabile şi la soluţionarea neînţelegerilor dintre furnizori şi consumatorii finali, prosumatorii de energie electrică din surse regenerabile.
3. Prevederile prezentului Regulament se aplică şi raporturilor juridice ce apar în legătură cu furnizarea energiei electrice prin instalaţii electrice provizorii.
Secțiunea 2 
Prevederi generale
4. În sensul prezentului Regulament se utilizează noţiunile definite în Legea nr.174/2017 cu privire la energetică, Legea nr. 164/2025 cu privire la energia electrică, Legea nr.10/2016 privind promovarea utilizării energiei din surse regenerabile, Regulamentul privind racordarea la reţelele electrice şi prestarea serviciului de transport şi distribuţie a energiei electrice (în continuare Regulamentul privind racordarea), aprobat prin Hotărârea nr. 311/2026 a Agenţiei Naţionale pentru Reglementare în Energetică (în continuare Agenţie), precum şi următoarele noţiuni:
4.1. Administrator al imobilului cu destinaţie de locuinţă – persoană fizică sau juridică învestită cu împuterniciri pentru exercitarea efectivă a obligaţiilor ce ţin de administrarea, întreţinerea şi exploatarea imobilelor cu destinaţie de locuinţă;
4.2.  Aviz de deconectare – comunicare scrisă, expediată consumatorului final de către furnizor, de către operatorul de sistem prin care acesta este prevenit de posibila deconectare a instalaţiilor electrice de la reţeaua electrică;
4.3. Factură eronată – factură pentru plata energiei electrice în care furnizorul a indicat valori incorecte (greşite) ale contravalorii energiei electrice consumate, ale preţului sau ale cantităţii de energie electrică, calculată în baza indicilor reali ai echipamentului de măsurare. Factura emisă în baza consumului estimativ nu se consideră factură eronată;
4.4. Instalaţie de compensare – ansamblu de utilaje, parte componentă a instalaţiei de utilizare, cu destinaţie de compensare a puterii reactive;
4.5. Instalaţie electrică provizorie – instalaţie de utilizare amenajată pentru utilizarea energiei electrice pe parcursul unei anumite perioade de timp, care nu depăşeşte un an;
4.6. Locuri de uz comun – coridoarele, casa scării, ascensorul, logiile, holurile, subsolurile, etajele tehnice, bucătăriile, spălătoriile şi uscătoriile comune, sălile de festivităţi, alte spaţii, în care energia electrică este consumată pentru necesităţile comune ale locatarilor din blocul de locuit;
4.7. Putere contractată – putere electrică pe care consumatorul final are dreptul să o absoarbă în perioada de consum din reţeaua electrică, la un loc de consum, convenită de părţi la încheierea contractului de furnizare a energiei electrice.
5. Furnizarea energiei electrice se efectuează doar în baza contractului de furnizare a energiei electrice, încheiat între consumatorul final şi furnizor. Furnizorul este obligat să furnizeze fiabil şi continuu energie electrică consumatorului final în conformitate cu condiţiile stipulate în Legea nr. 164/2025 cu privire la energia electrică, Regulamentul privind racordarea, Regulamentul cu privire la calitatea serviciilor de transport şi de distribuţie a energiei electrice şi prezentul Regulament.
6. Furnizorul încheie cu consumatorul final contractul de furnizare a energiei electrice până la locul de consum al consumatorului final, în condiţiile prezentului Regulament. Pentru asigurarea furnizării energiei electrice consumatorului final, furnizorul încheie contract de prestare a serviciului de transport, contract de prestare a serviciului de distribuţie a energiei electrice cu operatorul de sistem. Eventualele raporturi juridice dintre operatorul de sistem şi consumatorul final se reglementează în conformitate cu Legea nr. 164/2025 cu privire la energia electrică, Regulamentul privind racordarea şi prezentul Regulament. 
7. Consumatorul final este în drept să încheie contract de furnizare a energiei electrice cu orice furnizor, la alegere. Preţul energiei electrice furnizate se negociază de furnizor şi consumatorul final, cu excepţia situaţiilor cînd contractul de furnizare a energiei electrice se încheie cu furnizorul serviciului universal sau furnizorul de ultimă opţiune conform Legii nr. 164/2025 cu privire la energia electrică. Durata contractului de furnizare a energiei electrice se stabileşte de părţi, cu excepţia situaţiei de încheiere a contractului de furnizare cu furnizorul de ultimă opţiune, cînd durata contractului de furnizare a energiei electrice se stabilește pentru o perioadă de cel puțin 6 luni în conformitate cu art. 115, alin (1) din Legea nr. 164/2025 cu privire la energia electrică.
8. Consumatorul final poate dispune de unul sau de mai multe locuri de consum. Prevederile prezentului Regulament se aplică în raport cu fiecare loc de consum, luat aparte, ce aparţine consumatorului final.
9. În cazul blocurilor de locuit sau al căminelor, fiecare apartament sau încăpere de locuit din cămin este considerată loc de consum separat. Blocul de locuit sau căminul este considerat un loc de consum separat în cazul în care este proprietate a unei singure persoane fizice sau juridice, cu excepţia cooperativelor de construcție a locuințelor, a asociațiilor de proprietari de locuinţe privatizate şi a asociaţiilor de coproprietari ai condominiului în fondul locativ.
10. [bookmark: _RefP10]Furnizorul este responsabil de furnizarea fiabilă a energiei electrice consumatorului casnic până la clemele de ieșire din aparatul de protecție, instalat după echipamentul de măsurare, sau până la clemele de ieşire ale echipamentului de măsurare. În cazul schimbării de către operatorul sistemului de distribuţie a locului amplasării echipamentelor de măsurare din blocurile cu multe apartamente, furnizorul este responsabil de furnizarea fiabilă a energiei electrice consumatorului casnic până la aparatul de protecţie instalat conform proiectului iniţial.
11. [bookmark: _RefP11]Furnizorul este responsabil de furnizarea fiabilă a energiei electrice consumatorului noncasnic până la punctul de delimitare
12. Administratorul imobilului cu destinaţie de locuinţă este responsabil de integritatea echipamentului de măsurare a energiei electrice utilizată pentru iluminarea locurilor de uz comun şi pentru funcţionarea ascensoarelor, precum şi pentru exploatarea, întreţinerea şi reparaţia reţelelor electrice ce servesc la alimentarea cu energie electrică a locurilor de uz comun şi a ascensoarelor.
13. Consumatorul final este responsabil de exploatarea şi de întreţinerea instalaţiilor electrice ce îi aparţin şi este obligat să respecte regulile tehnicii securităţii la exploatarea instalaţiilor sale, în conformitate cu prevederile prezentului Regulament şi a exigenţelor stabilite de Legea nr. 164/2025 cu privire la energia electrică. În acest scop, consumatorul final este obligat să consume energie electrică utilizînd receptoare electrice omologate, să posede cunoştinţe necesare privind normele de utilizare a energiei electrice şi privind tehnica securităţii.

Secțiunea 3 
Solicitarea de încheiere a contractului și documentele necesare

14. Orice persoană fizică sau juridică, instalaţiile electrice ale căreia sunt racordate la reţeaua electrică sau care a depus cerere de racordare la reţeaua electrică şi a îndeplinit condiţiile şi lucrările prevăzute în Regulamentul privind racordarea, este în drept să solicite furnizorului încheierea contractului de furnizare a energiei electrice.
15. [bookmark: _RefP15]Pentru a încheia contractul de furnizare a energiei electrice pentru locul de consum nou racordat la reţea, solicitantul, potenţial consumator casnic, este obligat să se prezinte la furnizor cu următoarele documente:
15.1. cererea conform formularului elaborat de furnizor şi plasat pe pagina web oficială a furnizorului sau pus la dispoziţie de către acesta;
15.2. actul de proprietate sau alt act care atestă dreptul de folosinţă asupra imobilului care face obiectul locului de consum respectiv;
15.3. actul de identitate valabil al solicitantului;
15.4. copia declaraţiei electricianului autorizat, în cazul încheierii contractului de furnizare a energiei electrice pentru locul de consum ce urmează a fi racordat.
16. Suplimentar documentelor prevăzute la punctul 15, solicitantul prezintă, după caz, certificatul de racordare eliberat de operatorul de sistem şi datele de contact (numărul de telefon, adresa de poştă electronică) necesare comunicării cu furnizorul.
17. [bookmark: _RefP17]Pentru încheierea unui contract de furnizare a energiei electrice pentru locul de consum nou racordat la reţea, solicitantul, potenţial consumator noncasnic, este obligat să prezinte următoarele documente:
17.1. cererea conform formularului elaborat de furnizor şi plasat pe pagina web oficială a furnizorului sau pus la dispoziţie de către acesta;
17.2. copia deciziei de înregistrare, eliberată de Agenţia Servicii Publice sau copia altui act care atestă dreptul de a desfăşura activitatea, după caz, şi informaţii cu privire la codul fiscal, contul de decontare şi denumirea băncii prin care solicitantul efectuează plăţile;
17.3. actul de proprietate sau alt act care atestă dreptul de folosinţă (locaţiune) asupra imobilului ce face obiectul locului de consum;
17.4. actul ce atestă împuternicirile persoanei ce urmează să semneze contractul;
17.5. copia actului ce atestă admiterea în exploatare a instalaţiei electrice (actul de corespundere sau declaraţia electricianului autorizat).
18. [bookmark: _RefP18]Suplimentar documentelor prevăzute la punctul 17, solicitantul prezintă, după caz, certificatul de racordare eliberat de operatorul de sistem şi datele de contact (numărul de telefon, adresa de poştă electronică) necesare comunicării cu furnizorul.
19. [bookmark: _RefP19]Solicitantul prezintă furnizorului originalele actelor sau copiile legalizate ale acestora.
20. Furnizorul nu solicită actele specificate în pct.15-18 care sunt disponibile electronic în baza sistemelor de date la care furnizorul are acces.
21. Furnizorul este obligat să încheie contract de furnizare a energiei electrice, fără discriminare, cu orice solicitant care a îndeplinit toate condiţiile prevăzute de Legea nr. 164/2025 cu privire la energia electrică, de Regulamentul privind racordarea şi de prezentul Regulament. Furnizorul este obligat să încheie contract de furnizare a energiei electrice pe o durată limitată de timp şi cu solicitantul care deţine imobilul în baza altui drept decât cel de proprietate, cu dreptul de a consemna în contractul de furnizare a energiei electrice condiţia de plată preventivă a consumului de energie electrică şi doar după prezentarea acordului prealabil scris al proprietarului locului de consum. Pentru acelaşi loc de consum furnizorul nu poate încheia concomitent două contracte de furnizare a energiei electrice cu consumatori finali diferiţi.
22. Contractele de furnizare a energiei electrice ale consumatorilor noncasnici se încheie cu respectarea condiţiilor prezentului Regulament, în baza actelor semnate de operatorul de sistem şi consumatorul noncasnic în conformitate cu Regulamentul privind racordarea. Actele semnate de operator se prezintă furnizorului de către consumatorul final, cel târziu în ziua preconizată pentru încheierea contractului de furnizare a energiei electrice.
Secțiunea 4.
 Clauzele contractuale: conţinut, modificare şi interdicţii

23. Furnizorii de energie electrică sunt obligaţi să elaboreze clauzele contractuale standard ale contractului de furnizare a energiei electrice, propus pentru negocieri potenţialilor consumatorilor finali, care corespund cerinţelor obligatorii ale contractului de furnizare a energiei electrice stabilite de Legea nr. 164/2025 cu privire la energia electrică şi prezentul Regulament. Clauzele contractuale standard pot fi detaliate în contract şi completate în anexele contractului. Furnizorul publică clauzele standard ale contractului de furnizare a energiei electrice pe pagina web oficială a sa şi/sau le comunică prin utilizarea altor metode transparente.
24. Clauzele contractuale trebuie să fie echitabile, clare, univoce şi a căror înţelegere nu necesită cunoştinţe speciale. Clauzele contractuale trebuie să fie prezentate potenţialului consumator final înainte de încheierea contractului de furnizare a energiei electrice. În cazul în care contractul de furnizare a energiei electrice este încheiat prin reprezentanţi, furnizorul este obligat să notifice în prealabil consumatorul final potenţial cu privire la clauzele contractuale.
25. Contractul de furnizare a energiei electrice elaborat de furnizorul de energie electrică trebuie să conţină în mod obligatoriu următoarele:
25.1. denumirea şi adresa juridică a furnizorului şi consumatorului final;
25.2. obiectul contractului, parametrii de calitate a energiei electrice furnizate, cantităţile orare de energie electrică contractate;
25.3. mijloacele prin care se pot obţine informaţii despre preţurile la energia electrică în vigoare;
25.4. cazurile şi condiţiile de întrerupere a furnizării energiei electrice, de deconectare şi de reconectare la reţelele electrice a instalaţiei de utilizare a consumatorului final;
25.5. durata contractului de furnizare a energiei electrice, cazurile şi modalitatea de revocare, modificare şi rezoluţiune a contractului, inclusiv să prevadă expres dreptul consumatorului final de a revoca contractul în temeiul corespunzător, prevăzut de Codul civil al Republicii Moldova;
25.6. prevederi referitoare la modalitatea de notificare de către furnizor a consumatorului final cu privire la majorarea preţului de furnizare a energiei electrice înainte de aplicarea acestuia;
25.7. termenele de plată, modalităţile de plată, cazurile în care furnizorul este în drept să solicite plata preventivă pentru consumul energiei electrice, precum şi măsurile ce vor fi întreprinse de furnizor în cazul nerespectării de către consumatorul final a obligaţiilor contractuale;
25.8. eventualele compensaţii şi modalităţile de rambursare a cheltuielilor care se aplică în cazul în care furnizorul nu îşi îndeplineşte obligaţiile contractuale, inclusiv în cazul facturării eronate, sau dacă furnizorul îşi îndeplineşte obligaţiile contractuale cu întârziere sau în mod defectuos;
25.9. modalităţile de iniţiere a procedurilor de soluţionare a neînţelegerilor aferente neexecutării sau executării defectuoase a clauzelor contractuale;
25.10. informaţii cu privire la gestionarea reclamaţiilor;
25.11. drepturile şi obligaţiile furnizorului şi ale consumatorului final şi informaţiile referitoare la drepturile consumatorilor prevăzute de lege, inclusiv soluţionarea reclamaţiilor consumatorilor finali, acordul cu furnizorul privind dreptul la datele de evidentă a consumului său de energie electrică deţinute de operatorul de sistem;
25.12. datele de contact ale persoanelor autorizate şi/sau ale serviciului telefonic al furnizorului, inclusiv programul de lucru, unde consumatorul final poate să primească toate informaţiile necesare privind executarea contractului de furnizare a energiei electrice;
25.13. răspunderea pentru neîndeplinirea sau îndeplinirea necorespunzătoare a obligaţiilor asumate de părţile contractului de furnizare a energiei electrice;
25.14. în vederea asigurării respectării prevederilor art.23 alin.(8) din Legea privind protecţia datelor cu caracter personal nr.133 din 8 iulie 2011, pct.54 al cerinţelor faţă de asigurarea securităţii datelor cu caracter personal la prelucrarea acestora in cadrul sistemelor informaţionale de date cu caracter personal, aprobate prin Hotărârea de Guvern nr.1123 din 14 decembrie 2010, pct.35 al Regulamentului Registrului de evidenţă a operatorilor de date cu caracter personal, aprobat prin Hotărârea de Guvern nr.296 din 1 mai 2012, în contract se includ indicații despre faptul că contractul conţine date cu caracter personal.
26. Contractul de furnizare a energiei electrice poate fi semnat olograf sau prin aplicarea semnăturii electronice, în condițiile legislației aplicabile. În cazul semnării olografe, contractul de furnizare a energiei electrice se întocmeşte în două exemplare, câte unul pentru fiecare parte contractantă. Furnizorul are obligaţia de a pune la dispoziţia consumatorului final gratuit, la cerere, un exemplar de contract pe care îl propune în formă scrisă, pe suport de hârtie sau pe un alt suport durabil acceptat de consumator. În cazul semnării electronice, contractul se consideră încheiat și semnat la data aplicării semnăturii electronice de către ultimul semnatar, iar furnizorul are obligația de a pune la dispoziția consumatorului final, în format electronic, un exemplar al contractului în forma sa finală, semnat de ambele părți, pe un suport durabil acceptat de consumator.
27. Clauzele contractuale stabilite în temeiul actelor legislative şi/sau a actelor normative de reglementare se modifică de drept la data intrării în vigoare a modificării actelor legislative şi/sau normative de reglementare respective. În acest caz, furnizorul este obligat să aducă la cunoştinţa consumatorului final modificările efectuate.
28. La cererea oricărei părţi şi cu acordul celeilalte, clauzele contractului de furnizare pot fi modificate şi/sau completate prin acte adiţionale, cu respectarea prevederilor prezentului Regulament.
29. În legătură cu încheierea contractului de furnizare a energiei electrice se interzice furnizorului să oblige consumatorii finali la:
29.1. prezentarea altor documente decât cele prevăzute de Legea nr. 164/2025 cu privire la energia electrică şi prezentul Regulament;
29.2. să pună în sarcina consumatorilor finali obligaţii administrative excesive;
29.3. să recurgă la practici de vânzare incorecte sau înşelătoare;
29.4. [bookmark: _RefP29_4]să introducă în contract clauze care să interzică sau să condiţioneze schimbarea furnizorului de către consumatorul final;
29.5. să perceapă de la consumatorul final taxă pentru revocarea sau rezoluţiunea contractului. Clauzele contractuale care interzic sau condiţionează schimbarea furnizorului de către consumatorul final, prevăzute la pct. 29.4, sunt nule de drept.
30. La încheierea contractului de furnizare a energiei electrice pentru locul de consum care nu este deconectat de la reţeaua electrică, furnizorul solicită operatorului de sistem, întocmirea pentru locul de consum respectiv a actului de control al echipamentului de măsurare şi actului de delimitare a instalaţilor electrice, după caz, în două exemplare fiecare. Operatorul de sistem transmite actele solicitate furnizorului în conformitate cu prevederile Regulamentului privind racordarea.
31. Furnizorul este obligat să notifice consumatorul final despre propunerea de a modifica contractul de furnizare a energiei electrice cu cel puţin 2 săptămâni înainte, iar în cazul consumatorilor casnici cu cel puţin o lună înainte, precum şi despre faptul că acesta din urmă este în drept să nu accepte modificarea sau să declare rezoluţiunea contractului de furnizare a energiei electrice în caz de dezacord. Modalitatea de transmitere a notificării se specifică în contractul de furnizare a energiei electrice.
32. Furnizorul este obligat să notifice consumatorului final, în mod direct şi într-o manieră transparentă şi clară, despre orice majorare a preţului pentru energia electrică nu mai târziu de sfârşitul primei perioade de facturare care urmează intrării în vigoare a majorării.
Secțiunea 5.
 Contractarea pentru mai multe locuri de consum

33. Furnizorul încheie cu consumatorul casnic contract de furnizare a energiei electrice pentru fiecare loc de consum luat aparte sau pentru mai multe locuri de consum, în cazul acordului în scris al consumatorului casnic, cu condiţia indicării specificului fiecărui loc de consum într-o anexă la contract. În cazul încheierii unui singur contract de furnizare a energiei electrice pentru mai multe locuri de consum, furnizorul indică separat în factura de plată, transmisă consumatorului casnic, valoarea plăţii pentru energia electrică consumată la fiecare loc de consum.
34. Furnizorul încheie cu consumatorul noncasnic un singur contract de furnizare a energiei electrice pentru mai multe locuri de consum, cu condiţia indicării specificului fiecărui loc de consum într-o anexă separată la contract. Furnizorul este obligat să indice separat în factura de plată transmisă consumatorului noncasnic valoarea plăţii pentru energia electrică consumată la fiecare loc de consum.
35. Furnizarea energiei electrice la locurile de consum ale consumatorului final se efectuează în baza unui singur contract de furnizare a energiei electrice sau în baza mai multor contracte de furnizare a energiei electrice negociate, încheiate cu furnizori diferiţi. În cazul soţilor, contractul de furnizare a energiei electrice se încheie cu oricare dintre ei şi acţionează asupra tuturor membrilor familiei. În celelalte cazuri în care locul de consum se află în proprietatea comună a mai multor persoane, contractul se încheie cu unul dintre coproprietari.
36. Furnizorul încheie un singur contract de furnizare a energiei electrice cu întovărăşirile pomicole, cooperativele de construcţie a garajelor şi alte asociaţii de coproprietari de acest tip.
Secțiunea 6.
 Serviciul universal şi contractele speciale de furnizare

37. Furnizorul serviciului universal şi/sau furnizorul de ultimă opţiune îşi îndeplineşte obligaţiile în limitele teritoriului stabilit de Agenţie şi încheie, la solicitare, contracte de furnizare a energiei electrice cu orice consumator final care are dreptul la acest serviciu conform Legii nr. 164/2025 cu privire la energia electrică, cu respectarea prevederilor prezentului Regulament, şi la preţurile reglementate, aprobate de Agenţie.
38. [bookmark: _RefP38]Furnizorul este în drept să refuze încheierea sau modificarea contractului de furnizare a energiei electrice cu solicitantul pentru un loc de consum, în cazul în care solicitantul are datorii la alte locuri de consum, refuzul fiind argumentat în scris. Furnizorul este obligat să încheie, să modifice contractul de furnizare a energiei electrice, în termenele prevăzute de prezentul Regulament, în cazul în care solicitantul a înlăturat cauzele ce au constituit motivul refuzului din partea furnizorului.
39. Furnizorul serviciului universal nu are dreptul să refuze încheierea unui contract de furnizare a energiei electrice cu consumatorul final care are dreptul la serviciul universal şi care îndeplineşte cerinţele pct.15 sau 17 din prezentul Regulament, cu excepţia cazurilor prevăzute la punctul 38 din prezentul Regulament.
40. [bookmark: _RefP40]Un consumator final care are dreptul la serviciul universal şi care şi-a exercitat dreptul de eligibilitate poate să revină la furnizorul serviciului universal şi să beneficieze de furnizarea energiei electrice în regim de serviciu universal, cu respectarea termenelor prevăzute în Regulamentul privind procedura de schimbare a furnizorului sau a agregatorului.
41. [bookmark: _RefP41]Condiţiile de revenire la furnizorul serviciului universal, menţionate la punctul 40, inclusiv eventualele cerinţe suplimentare aplicabile societăţilor comerciale micro şi mici care recurg la rezoluţiunea contractului cu furnizorul serviciului universal, se stabilesc în conformitate cu art. 114 alin. (7) din Legea nr. 164/2025 cu privire la energia electrică.
42. Pentru a beneficia de serviciul universal, consumatorul noncasnic care solicită încheierea contractului de furnizare a energiei electrice cu furnizorul serviciului universal, suplimentar la cerinţele punctul 17 prezintă pe propria răspundere documentul care confirmă calificarea sa drept societate comercială mică sau societate comercială micro, conform definiţiei din Legea nr. 164/2025 cu privire la energia electrică:
42.1. numărul de angajaţi;
42.2. cifră anuală de afaceri sau bilanţul contabil.
43. Contractul de furnizare a energiei electrice, încheiat de consumatorii casnici cu furnizorul serviciului universal sau cu furnizorul de ultimă opţiune, conţine în mod imperativ clauzele obligatorii, specificate în Anexa nr.1 la prezentul Regulament. Contractul de furnizare a energiei electrice, încheiat de consumatorii noncasnici cu furnizorul serviciului universal sau cu furnizorul de ultimă opţiune, conţine în mod imperativ clauzele obligatorii specificate în Anexa nr.2 la prezentul Regulament.
44. [bookmark: _RefP44]La încheierea contractului de furnizare a energiei electrice cu furnizorul serviciului universal, consumatorii finali sunt în drept să aleagă între tarif monom, tarif binom sau preţurile diferenţiate în funcţie de orele de consum. La expirarea termenului de 12 luni de la alegerea unui tip de tarif, preţ consumatorul final este în drept să solicite alt tarif, preţ la care urmează să i se furnizeze energie electrică, adresând o cerere furnizorului serviciului universal. Furnizorul serviciului universal precaută solicitarea consumatorului final în termen de 15 zile calendaristice.
45. Consumatorul final care deține un sistem de măsurare inteligent este în drept să solicite furnizorului încheierea unui contract de furnizare a energiei electrice la preţuri dinamice. Contractul de furnizare a energiei electrice la preţuri dinamice este contractul prin care preţul energiei electrice reflectă variaţia de preţ de pe pieţele de energie electrică pe termen scurt, inclusiv de pe piaţa pentru ziua următoare şi de pe piaţa intrazilnică, la intervale cel puţin egale cu intervalele de decontare de pe piaţă.
46. Orice consumator final este în drept să solicite încheierea unui contract de furnizare a energiei electrice pe durată determinată şi la preţ fix, pentru o durată de cel puțin un an. Un asemenea contract garantează că clauzele şi condiţiile contractuale, inclusiv preţul, rămân neschimbate pe durata acestuia; contractul poate include un element flexibil (de exemplu, preţuri diferite pentru perioadele de vârf şi în afara acestora), cu condiţia ca singurele modificări ulterioare ale facturii să rezulte exclusiv din elemente pe care furnizorul nu le determină, precum impozitele şi taxele.
47. [bookmark: _RefP47]Furnizorul care are peste 200 000 de consumatori finali este obligat să ofere, la cererea consumatorului final, opţiunea de a încheia un contract de furnizare a energiei electrice pe durată determinată şi la preţ fix. În acest scop, furnizorul respectiv elaborează, publică pe pagina sa web oficială şi prezintă Agenţiei, până la sfârşitul lunii mai şi până la sfârșitul lunii noiembrie ale fiecărui an, termenii şi condiţiile generale ale contractelor pe care le poate oferi consumatorilor finali începând cu luna următoare.
48. Agenţia poate exonera furnizorul prevăzut la punctul 47 de obligaţia respectivă dacă sunt întrunite cumulativ următoarele condiţii:
48.1. furnizorul oferă doar contracte la preţuri dinamice;
48.2. exonerarea nu are impact negativ asupra concurenţei;
48.3. continuă să existe pe piaţă suficiente oferte de contracte pe durată determinată şi la preţ fix pentru consumatorii finali.
49. Înainte de încheierea sau de prelungirea contractului de furnizare a energiei electrice la preţuri dinamice sau a celui pe durată determinată şi la preţ fix, furnizorul prezintă consumatorului final, într-un mod vizibil şi într-un limbaj clar şi concis, un rezumat al principalelor clauze şi condiţii contractuale, care include cel puţin:
49.1. preţul total şi componentele acestuia;
49.2. o explicaţie din care să reiasă dacă preţul este fix, diferenţiat sau dinamic;
49.3. adresa de poştă electronică a furnizorului şi datele liniei de asistenţă pentru consumatorii finali;
49.4. după caz, plăţile unice, promoţiile, serviciile suplimentare şi reducerile aplicabile.
50. Furnizorul are obligaţia să obţină consimţământul expres al consumatorului final înainte de încheierea cu acesta a unui contract de furnizare a energiei electrice la preţuri dinamice.
51. Furnizorul informează consumatorul final, înainte de încheierea contractului la preţuri dinamice sau a celui pe durată determinată şi la preţ fix, cu privire la avantajele, costurile şi riscurile aferente fiecărui tip de contract, inclusiv cu privire la necesitatea de a deţine echipamentul de măsurare corespunzător. Furnizorul nu poate modifica unilateral clauzele contractului pe durată determinată şi la preţ fix şi nu îl poate rezoluţiona înainte de expirare, cu excepţia neexecutării imputabile consumatorului final.
52. Consumatorii finali care au încheiat un contract de furnizare pe durată determinată şi la preţ fix au dreptul să participe la partajarea energiei, să presteze servicii de consum dispecerizabil şi să contribuie la necesităţile de flexibilitate ale sistemului electroenergetic, în condiţiile Legii nr. 164/2025 şi ale actelor normative de reglementare conexe.
53. Locurile de uz comun din blocul de locuit cu multe apartamente sunt considerate drept un loc de consum separat. Pentru acest loc de consum furnizorul încheie contract de furnizare a energiei electrice cu proprietarul sau administratorul imobilului cu destinaţie de locuinţă (cooperativa de construcţie a locuinţelor, asociaţia proprietarilor de locuinţe privatizate, asociaţia de coproprietari în condominiu).
Secțiunea 7.
Încheierea, rezoluţiunea şi încetarea contractului
54. [bookmark: _RefP54]Furnizorul încheie cu solicitantul, potenţial consumator final, contractul de furnizare a energiei electrice pentru locul de consum ce urmează a fi racordat la reţea în termen de cel mult 2 zile din data primirii cererii solicitantului, însoţită de toate documentele prevăzute de prezentul Regulament, privind încheierea contractului de furnizare a energiei electrice, cu respectarea cerinţelor prezentului Regulament. Furnizorul informează operatorul de sistem despre încheierea contractului de furnizare a energiei electrice cu consumatorul final respectiv, la data semnării contractului. Termenul de încheiere a contractului de furnizare a energiei electrice cu un consumator final, a cărui instalaţii electrice sunt racordate la reţeaua electrică, este de cel mult 7 zile calendaristice de la data depunerii cererii însoţite de toate documentele prevăzute de prezentul Regulament. Furnizorul este obligat să informeze în scris potenţialul consumator final despre refuzul de încheiere a contractului, pînă la expirarea termenului specificat mai sus, indicând în mod obligatoriu motivele refuzului.
55. În cazul nerespectării termenului indicat la pct.54 din prezentul Regulament, solicitantul este în drept să solicite compensarea de către furnizor a prejudiciului cauzat urmare a neîncheierii în termenul stabilit al contractului de furnizare a energiei electrice.
56. [bookmark: _RefP56]Solicitantul are dreptul să conteste la Agenţie refuzul furnizorului de a încheia contractul de furnizare a energiei electrice.
57. Agenţia examinează şi soluţionează, în procedură extrajudiciară, neînţelegerile referitoare la încheierea contractelor de furnizare a energiei electrice survenite între consumatorii finali şi furnizori. La soluţionarea neînţelegerilor dintre solicitant şi furnizor cu privire la încheierea contractului de furnizare a energiei electrice, Agenţia emite decizii obligatorii, care pot fi contestate în instanţa de judecată, conform prevederilor Codului administrativ al Republicii Moldova.
58. Consumatorul final are dreptul la rezoluţiunea contractului de furnizare a energiei electrice în condiţiile prevăzute de Codul civil al Republicii Moldova. Preavizul este depus la furnizor cu cel puţin 7 zile calendaristice până la data rezoluţiunii contractului, cu excepţia cazurilor când contractul de furnizare a energiei electrice prevede alte termene. Rezoluţiunea contractului are loc după achitarea integrală, de către consumatorul final, a plăţilor pentru energia electrică consumată, furnizarea energiei electrice fiind întreruptă din data solicitată pentru rezoluţiunea contractului de furnizare a energiei electrice. Efectele depline ale rezoluţiunii, inclusiv încetarea calculării consumului de energie electrică, intervin la data demontării echipamentului de măsurare de către operatorul de sistem, confirmată prin actul corespunzător, dar nu mai târziu de 10 zile calendaristice de la data întreruperii furnizării, cu excepţia cazului în care întârzierea demontării este imputabilă consumatorului final.
59. [bookmark: _RefP59]Consumatorul final, parte a unui contract de furnizare a energiei electrice care a înstrăinat un imobil sau a cărui drept de folosinţă asupra imobilului care a servit temei pentru încheierea contractului de furnizare a energiei electrice a încetat, este obligat să achite integral plata şi datoriile pentru energia electrică consumată, penalităţile, dacă sunt prevăzute în contract, şi să preavizeze furnizorul privind rezoluţiunea contractului de furnizare a energiei electrice pentru locul de consum respectiv. În cazul în care consumatorul final a înstrăinat imobilul, care constituie obiect al contractului de furnizare a energiei electrice, dar a omis să preavizeze furnizorul despre rezoluţiunea contractului respectiv, cu condiţia că nu există datorii faţă de furnizor, ultimul are dreptul la rezoluţiunea contractului de furnizare a energiei electrice pentru neexecutare anticipată şi la încheierea contractului de furnizare cu solicitantul care a dobândit imobilul respectiv. Furnizorul va rezoluţiona contractul de furnizare a energiei electrice pentru neexecutare anticipată în cazul în care la locul de consum există datorii pentru energia electrică consumată, dar imobilul a fost cumpărat de un nou proprietar la licitaţie, sau ca rezultat al realizării bunurilor în cadrul procedurii de insolvabilitate. În acest caz furnizorul urmează să-şi satisfacă creanţele în cadrul procedurii de insolvabilitate, conform prevederilor Legii insolvabilităţii nr.149 din 29 iunie 2012. Furnizorul nu este în drept să refuze încheierea contractului de furnizare a energiei electrice cu un solicitant, dacă contractul de furnizare a energiei electrice încheiat anterior cu un consumator final, pentru locul de consum respectiv a încetat sau a fost rezoluţionat şi dacă obligaţiile ce rezultă din contractul de furnizare a energiei electrice în cauză au fost stinse, în modul şi în condiţiile stabilite de prezentul Regulament sau de Codul civil adoptat prin Legea nr.1107-XV din 6 iunie 2002.
60. În cazul examinării cererii unui nou solicitant pentru încheierea contractului şi neîndeplinirii obligaţiei conform pct.59 urmare a înstrăinării bunului imobil, contractul încheiat pentru locul respectiv de consum se va considera rezolvit de drept din momentul semnării contractului cu solicitantul (noul proprietar/locatar al bunului imobil), furnizorul concomitent cu semnarea noului contract va notifica consumatorul despre rezoluţiunea contractului încheiat cu acesta. Furnizorul nu este în drept să refuze încheierea contractului de furnizare a energiei electrice cu un solicitant, dacă contractul de furnizare a energiei electrice încheiat anterior cu un consumator final, pentru locul de consum respectiv a încetat sau a fost rezoluţionat, obligaţiile ce rezultă din contractul de furnizare a energiei electrice în cauză urmează a fi stinse, în modul şi în condiţiile stabilite de prezentul Regulament şi de Codul civil, adoptat prin Legea nr.1107-XV din 6 iunie 2002.
61. Persoana fizică sau juridică, care a obţinut cu drept de proprietate un imobil, ce nu a fost deconectat de la reţeaua electrică, este obligată să solicite furnizorului încheierea contractului de furnizare a energiei electrice. În cazul în care persoana fizică sau juridică nu respectă această prevedere, furnizorul este în drept să solicite operatorului de sistem să deconecteze locul de consum, preîntâmpinând persoana în cauză prin aviz de deconectare, cu cel puţin 5 zile calendaristice înainte. Furnizorul este în drept să solicite persoanei fizice sau juridice achitarea plăţii pentru consumul de energie electrică neînregistrat sau înregistrat incomplet (dacă acesta există), consumat de noul proprietar începând din momentul dobândirii de către persoana în cauză a dreptului de proprietate asupra imobilului respectiv.
62. Furnizorul este obligat să preavizeze consumatorul final, cu cel puţin 30 zile calendaristice înainte, despre expirarea termenului de valabilitate a contractului de furnizare a energiei electrice sau despre posibila rezoluţiune a acestuia.
63. În cazul decesului consumatorului casnic, până la stabilirea moştenitorului(ilor) imobilului persoanei decedate, pretendentul sau unul din pretendenţii la moştenire sunt obligaţi să achite plata pentru consumul de energie electrică. Dacă pretendentul(ţii) la moştenire nu îndeplineşte(esc) această cerinţă, furnizorul este în drept să solicite operatorului de sistem să deconecteze de la reţeaua electrică instalaţiile electrice respective.
64. În cazul în care este stabilit un singur moştenitor al imobilului persoanei decedate, moştenitorul achită datoriile existente pentru consumul de energie electrică şi încheie un nou contract de furnizare a energiei electrice. Dacă moştenitorul refuză să achite datoriile respective şi/sau să încheie contractul de furnizare a energiei electrice, furnizorul este în drept să solicite operatorului de sistem să deconecteze instalaţiile electrice respective de la reţeaua electrică.
65. În situaţia în care există mai mulţi moştenitori ai imobilului persoanei decedate, aceştia achită datoriile existente pentru consumul de energie electrică, iar unul dintre ei încheie contractul de furnizare a energiei electrice. Dacă moştenitorii nu îndeplinesc aceste cerinţe, furnizorul este în drept să solicite operatorului de sistem să deconecteze de la reţeaua electrică instalaţiile electrice respective.
Secțiunea 8 
Actualizarea datelor şi modificarea condiţiilor de consum
66. Consumatorul final este obligat să comunice furnizorului, în termen de 10 zile calendaristice de la producerea modificării, orice schimbare privind datele sale de identificare sau de contact, inclusiv, după caz, numele ori denumirea, domiciliul sau sediul, adresa pentru corespondenţă, numărul de telefon, adresa de poştă electronică, codul TVA, datele bancare, administratorul sau reprezentantul legal ori convenţional, precum şi alte date prevăzute expres de lege sau de contract şi necesare executării contractului de furnizare a energiei electrice. După caz, consumatorul prezintă documentele confirmative necesare operării modificărilor.
67. Furnizorul pune la dispoziţia consumatorului final modalităţi accesibile de actualizare a datelor, inclusiv, după caz, prin cabinet personal, aplicaţie, poştă electronică sau ghişeu, cu verificarea identităţii solicitantului ori a împuternicirilor reprezentantului.
68. Dacă se schimbă destinaţia spaţiului locativ, proprietarul, posesorul imobilului este obligat să solicite furnizorului încheierea unui nou contract de furnizare a energiei electrice.
69. [bookmark: _RefP69]În cazul utilizării parţiale a spaţiului locativ în alte scopuri, consumatorul final este obligat să instaleze echipament de măsurare separat pentru evidenţa cantităţii de energie electrică consumată în această parte a imobilului şi să încheie contract de furnizare separat. În acest scop consumatorul realizează separarea evidenţei energiei electrice conform prevederilor Regulamentului privind racordarea.
70. [bookmark: _RefP70]În cazul constatării de către furnizor a nerespectării de către consumatorul final a prevederilor punctului 69, furnizorul notifică consumatorul final privind obligaţia separării evidenţei energiei electrice, ultimul fiind obligat să realizeze separarea evidenţei energiei electrice în termen de 30 de zile calendaristice.
71. Dacă consumatorul final nu realizează separarea evidenţei energiei electrice pentru spaţiul locativ utilizat în alte scopuri în termenul prevăzut la punctul 70, furnizorul este în drept să solicite operatorului de sistem să deconecteze locul de consum respectiv după 10 zile calendaristice de la data preîntâmpinării consumatorului final prin aviz de deconectare.
72. [bookmark: _RefP72]Modificarea puterii contractate la locul de consum se efectuează după îndeplinirea prevederilor Regulamentului privind racordarea.
Secțiunea 9
Sistarea furnizării şi furnizarea de ultimă opţiune
73. Consumatorul final, parte a unui contract de furnizare a energiei electrice, este în drept să solicite sistarea furnizării energiei electrice, prin deconectare de la reţeaua electrică, pentru o perioadă de timp de cel puţin o lună. Cererea respectivă se depune la furnizor cu cel puţin 7 zile calendaristice până la data sistării furnizării energiei electrice, cu excepţia cazurilor în care contractul de furnizare a energiei electrice prevede alt termen. Furnizorul acceptă solicitarea, iar consumatorul final achită integral plata pentru energia electrică consumată până la data sistării furnizării, precum şi tariful pentru deconectare, calculat conform Metodologiei de calculare, aprobare şi aplicare a tarifelor auxiliare prestate de către operatorii de sistem din sectorul electroenergetic, aprobate de Agenţie. În ziua încasării tarifului pentru deconectare, furnizorul solicită operatorului de sistem deconectarea instalaţiilor electrice ale consumatorului final respectiv. Operatorul de sistem deconectează instalaţia de utilizare a consumatorului la data indicată în solicitare.
74. Pentru perioada în care este sistată furnizarea energiei electrice, consumatorul final nu are obligaţii de plată faţă de furnizor.
75. În cazul deconectării instalaţiilor electrice ale consumatorului final de la reţeaua electrică, conform punctelor 137, 139 şi 142 ale prezentului Regulament, contractul de furnizare a energiei electrice se consideră suspendat pentru 30 zile calendaristice din ziua deconectării. Dacă, după această perioadă, consumatorul final nu înlătură motivele pentru care au fost deconectate instalaţiile electrice şi nu solicită reconectarea la reţeaua electrică a lor, furnizorul are dreptul la rezoluţiunea contractului de furnizare a energiei electrice pentru neexecutare esenţială.
76. Contractul de furnizare a energiei electrice, încheiat cu consumatorul final pentru o perioadă nedeterminată, îşi produce efectele până la rezoluţiunea contractului, în conformitate cu prevederile Codului civil al Republicii Moldova, prezentului Regulament şi contractul de furnizare a energiei electrice. Furnizorul preavizează consumatorul final despre rezoluţiunea contractului de furnizare a energiei electrice cu cel puţin 30 zile calendaristice înainte de rezoluţiunea lui în conformitate cu prevederile contractului de furnizare a energiei electrice. Furnizorul transmite preavizul privind rezoluţiunea contractului prin poştă, fax, email, poştă electronică, anexă la factură sau prin telefon. Modalitatea de transmitere a preavizului se specifică în contractul de furnizare a energiei electrice. După caz, furnizorul este obligat să restituie datoriile faţă de consumatorul final cel târziu până la data rezoluţiunii contractului de furnizare a energiei electrice.
77. În termen de maximum 2 săptămâni de la rezoluţiunea contractului de furnizare a energiei electrice conform prevederilor Codului civil al Republicii Moldova, furnizorul are obligaţia de a transmite consumatorului final factura cu decontul final ori factura estimată pentru ultimul consum, în cazul în care consumatorul final nu asigură operatorului de sistem acces la echipamentul de măsurare. Consumatorul final are obligaţia să plătească contravaloarea energiei electrice consumate inclusă în factură până la termenul limită indicat în factură.
78. Se interzice furnizorului să solicite careva plăţi pentru încheierea, modificarea sau rezoluţiunea contractului de furnizare a energiei electrice.
79. Consumatorii finali care şi-au pierdut furnizorul în anumite circumstanţe (furnizorul îşi încetează activitatea, furnizorului i s-a suspendat sau i s-a retras licenţa, furnizorul este în imposibilitate de a furniza energie electrică) se preiau de către furnizorul de ultimă opţiune pentru o perioadă de cel puţin 6 luni, în conformitate cu Legea nr. 164/2025 cu privire la energia electrică şi cu prezentul Regulament. Furnizarea energiei electrice de către furnizorul de ultimă opţiune se efectuează la preţuri reglementate, rezonabile, transparente, nediscriminatorii şi uşor de comparat.
80. În cazul furnizării de ultimă opţiune, contractul de furnizare a energiei electrice se consideră încheiat începînd cu ziua în care furnizarea fizică de energie electrică către consumatorul final este stabilită şi asigurată de furnizorul de ultimă opţiune, indiferent de faptul că respectivul consumator final a depus sau nu a depus cererea privind încheierea contractului de furnizare a energiei electrice în condiţiile prezentului Regulament.
81. [bookmark: _RefP81]Furnizorul de ultimă opţiune pune la dispoziţia consumatorului final contractul de furnizare a energiei electrice, în formă scrisă, în termen de cel mult 8 zile calendaristice de la data începerii furnizării de ultimă opţiune.
82. Furnizorul de ultimă opţiune are obligaţia de a notifică fără întârziere consumatorului final condiţiile care se aplică furnizării de ultimă opţiune şi preţurile aferente. Furnizorul de ultimă opţiune informează, de asemenea, consumatorul final cu privire la dreptul său de a alege în mod liber un alt furnizor în conformitate cu prezentul Regulament şi cu Regulamentul privind procedura de schimbare a furnizorului sau a agregatorului aprobat de Agenţie. Aceste informaţii sunt prezentate împreună cu contractul de furnizare energiei electrice în conformitate cu punctul 81 din prezentul Regulament şi publicat pe pagina web oficială a furnizorului de ultimă opţiune.
83. [bookmark: _RefP83]La expirarea termenului de cel puţin 6 luni de la momentul preluării de către furnizorul de ultimă opţiune, consumatorii finali sunt obligaţi să încheie un contract de furnizare a energiei electrice cu un furnizor, care furnizează energie electrică la preţuri negociate, sau cu furnizorul serviciului universal, în cazul în care un astfel de consumator final întruneşte condiţiile prevăzute de Legea nr. 164/2025 cu privire la energia electrică şi de prezentul Regulament.
84. Contravaloarea energiei electrice consumate de consumatorul final, inclusiv eventualele penalităţi, din momentul preluării consumatorului final de către furnizorul de ultimă opţiune, pentru furnizarea în regim de ultimă opţiune şi până în momentul încetării contractului de furnizare a energiei electrice, se datorează furnizorului de ultimă opţiune şi se achită de către consumatorul final la preţurile corespunzătoare acestui regim de furnizare, inclusiv pentru perioada în care furnizarea s-a realizat fără contract semnat.
85. Refuzul consumatorului final de a semna contractul de furnizare a energiei electrice, după expirarea perioadei minime garantate de furnizare de ultimă opţiune, prevăzute la art. 115 alin. (1) din Legea nr. 164/2025 cu privire la energia electrică, dă dreptul furnizorului de ultimă opţiune să solicite operatorului de sistem deconectarea instalaţiei de utilizare a consumatorului final de la reţeaua electrică conform punctelor 137 şi 139 din prezentul Regulament.

Secțiunea 10
Încheierea contractului de furnizare – vânzare a energiei electrice dintre furnizor şi prosumatorul de energie electrică din surse regenerabile

86. La solicitarea prosumatorului de energie electrică din surse regenerabile, furnizorul serviciului universal, furnizorul de ultimă opţiune încheie cu prosumatorul de energie electrică din surse regenerabile, contract de furnizare-vânzare a energiei electrice (contract de prosumator).
87. La solicitarea prosumatorului de energie electrică din surse regenerabile, furnizorul ce furnizează energie electrică la preţuri negociate poate încheia cu prosumatorul de energie electrică din surse regenerabile contract de furnizare – vânzare a energiei electrice.
88. Încheierea contractului de furnizare-vânzare a energiei electrice se face prin încheierea unui contract distinct sau prin semnarea unei anexe la contractul existent de furnizare a energiei electrice.
89. Prosumatorul de energie electrică din surse regenerabile este în drept să solicite furnizorului de energie electrică semnarea contractului de furnizare-vânzare a energiei electrice în cazul în care a îndeplinit condiţiile privind construcţia şi punerea în funcţiune a centralei electrice care produce energie electrică din surse regenerabile, în conformitate cu Regulamentul privind racordarea la reţeaua electrică şi prestarea serviciilor de transport şi de distribuţie a energiei electrice.
90. După construcţia centralei electrice care produce energie electrică din surse regenerabile, prosumatorul de energie electrică din surse regenerabile se adresează furnizorului pentru încheierea contractului de furnizare-vânzare a energiei electrice.
91. Contractul de furnizare – vânzare a energiei electrice stabileşte raporturile juridice dintre furnizorul de energie electrice şi prosumatorul de energie electrică din surse regenerabile, la furnizarea energiei electrice de către furnizor prosumatorului de energie electrică din surse regenerabile, care deţine şi calitatea de consumator final şi de cumpărare a surplusului de energie electrică livrat în reţeaua electrică de prosumatorul de energie electrică din surse regenerabile. Contractul de furnizare – vânzare a energiei electrice îşi produce efectele din data punerii în funcţiune a centralei electrice care produce din surse regenerabile, fapt documentat de operatorul de sistem prin actul respectiv, conform prevederilor Regulamentului privind racordarea şi prestarea serviciilor de transport şi de distribuţie a energiei electrice.
92. Contractul de furnizare – vânzare a energiei electrice stabileşte condiţiile de procurare a energiei electrice de la prosumatorul de energie electrică din surse regenerabile de către furnizorul serviciului universal, furnizorul de ultimă opţiune. Condiţiile de procurare a energiei electrice sunt stabilite în Anexa nr.5.
93. Consumatorii finali beneficiari ai mecanismului de contorizare netă şi puterea contractată a cărora este mai mare de 200 kW – în cazul majorării puterii instalate a centralei electrice peste limita de 200 kW, sau prosumatorii de energie electrică din surse regenerabile – în cazul majorării puterii centralei electrice peste limita stabilită de Guvern, îşi pierd statutul de beneficiari ai schemei de sprijin.
94. Consumatorii finali beneficiari ai mecanismului de contorizare netă şi puterea contractată a cărora este mai mică de 200 kW, în cazul majorării puterii instalate a centralei electrice şi puterea instalată a centralei depăşeşte puterea contractată pentru locul de consum îşi pierd statutul de beneficiari ai mecanismului de contorizare netă.
95. Prosumatorii de energie electrică din surse regenerabile de energie electrică situaţi în aceeaşi clădire sau în acelaşi bloc locativ, au dreptul să convină asupra modalităţii de consum în comun al energiei electrice generate în locul sau locurile în care se află aceştia, inclusiv în spaţiile de uz comun, cu respectarea prevederilor Regulamentelor privind racordarea la reţeaua electrică şi prestarea serviciilor de transport şi de distribuţie a energiei electrice, prezentului Regulament, precum şi a Regulamentul privind măsurarea energiei electrice în scopuri comerciale, aprobate de Agenţie.
Secțiunea 11 
Drepturile şi obligaţiile părţilor
96. Consumatorul final are următoarele drepturi:
96.1. să încheie contract de furnizare a energiei electrice cu orice furnizor, la alegere;
96.2. să schimbe furnizorul în termenii şi condiţiile prevăzute de Legea nr. 164/2025 cu privire la energia electrică şi Regulamentul privind procedura de schimbare a furnizorului sau a agregatorului;
96.3. la furnizarea continuă a energiei electrice cu respectarea parametrilor de calitate stabiliţi în standardul naţional de calitate a energiei electrice;
96.4. la prezentarea de către furnizor a informaţiilor privind istoricul de consum, privind plăţile şi penalităţile calculate şi achitate;
96.5. să solicite şi să obţină repararea prejudiciilor cauzate ca urmare a neîndeplinirii condiţiilor contractuale, nerespectării parametrilor şi indicatorilor de calitate la furnizarea energiei electrice sau în cazul încălcării de către furnizor, de către operatorul de sistem a contractului încheiat;
96.6. la sistarea furnizării energiei electrice pentru o perioadă de timp determinată, dar nu mai mică de o lună;
96.7. la modificarea, revocarea sau rezoluţiunea contractului de furnizare a energiei electrice;
96.8. să verifice respectarea de către furnizor a prevederilor contractului de furnizare a energiei electrice;
96.9. să negocieze cu furnizorul preţul la energia electrică furnizată, cu excepţia situaţiilor cînd energia electrică este furnizată la preţuri reglementate;
96.10. la solicitare să aibă acces la echipamentul de măsurare în cazul în care acesta este instalat pe proprietatea operatorului de sistem;
96.11. să fie prezent la citirea indicaţiilor, la controlul, la verificarea şi la efectuarea expertizei extrajudiciare a echipamentului de măsurare;
96.12. să beneficieze, pentru o perioadă de timp de cel puţin 6 luni de furnizarea energiei electrice de către furnizorul de ultimă opţiune, în cazul în care şi-a pierdut furnizorul în condiţiile Legii nr. 164/2025 cu privire la energia electrică;
96.13. să aibă acces la serviciul telefonic 24 din 24 ore al operatorului de la reţeaua electrică a căruia este racordată instalaţia de utilizare, la serviciul telefonic al furnizorului, numerele de telefoane ale cărora se indică în mod obligatoriu în factură;
96.14. să primească, la cerere, informaţii privind preţurile şi tarifele în vigoare;
96.15. să primească răspuns la petiţiile adresate în modul şi în termenele stabilite de lege;
96.16. în cazul consumatorilor casnici şi societăţilor comerciale micro şi mici, să fie aprovizionaţi cu energie electrică de către furnizorul serviciului universal la parametrii de calitate stabiliţi şi la preţuri reglementate;
96.17. în cazul consumatorilor noncasnici care nu pot să îşi aleagă furnizorul cu care să semneze contract de furnizare la preţuri negociate, să solicite semnarea contractelor de furnizare a energiei electrice cu furnizorii serviciului universal, pînă la retragerea acestui drept prin Hotărîre de Guvern.
96.18. în cazul perturbărilor tehnice sau de altă natură în furnizarea energiei electrice care nu sunt cauzate de instalaţiile sale, consumatorul final este în drept să solicite eliminarea acestor perturbări în cel mai mic termen posibil;
96.19. alte drepturi prevăzute de Legea nr. 164/2025 cu privire la energia electrică, Regulamentul privind racordarea şi prezentul Regulament.
97. Consumatorul final are următoarele obligaţii:
97.1. să respecte prevederile contractului încheiat, prevederile Legii nr. 164/2025 cu privire la energia electrică şi prevederile prezentului Regulament;
97.2. să utilizeze energia electrică în mod raţional, inofensiv, eficient şi fără fraude;
97.3. să consume energie electrică numai prin receptoare electrice omologate;
97.4. să nu consume energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
97.5. să achite integral plata datorată pentru energia electrică furnizată şi penalităţile prevăzute de contract, în termenele stabilite şi indicate în factură de plată;
97.6. să sesizeze imediat furnizorul în cazul în care depistează defecţiuni în funcţionarea echipamentului de măsurare sau violarea sigiliilor operatorului de sistem;
97.7. să declare rezoluţiunea contractului de furnizare a energiei electrice, dacă nu necesită energie electrică, dacă a înstrăinat imobilul ce reprezintă locul de consum, sau dacă a încetat dreptul de folosinţă asupra imobilului care a servit temei pentru încheierea contractului de furnizare a energiei şi să achite integral furnizorului plata energiei electrice consumate şi penalităţile, dacă acestea din urmă sunt prevăzute în contract;
97.8. să asigure, la prezentarea legitimaţiei corespunzătoare, acces liber personalului furnizorului, operatorului de sistem pentru controlul şi citirea indicilor echipamentului de măsurare, precum şi pentru controlul, deservirea şi reparaţia instalaţiilor electrice ce aparţin operatorului de sistem şi care sunt situate pe proprietatea consumatorului final;
97.9. să păstreze intacte echipamentul de măsurare şi sigiliile aplicate, precum şi să nu intervină în utilajul reţelei electrice a operatorului de sistem, instalat pe proprietatea consumatorului final;
97.10. să nu permită altor persoane să intervină în echipamentul de măsurare sau în instalaţiile operatorului de sistem, situate pe proprietatea consumatorului final;
97.11. să instaleze şi să utilizeze doar aparate, utilaj şi materiale electrice care corespund normelor tehnice;
97.12. să solicite operatorului de sistem condiţiile pentru separarea evidenţei energiei electrice consumate pentru alte scopuri decât cele indicate în contractul de furnizare a energiei electrice, în condiţiile Regulamentului privind racordarea;
97.13. să nu utilizeze receptoarele electrice care provoacă deranjamente în funcţionarea utilajului operatorului de sistem sau influenţează negativ asupra calităţii energiei electrice furnizată altor consumatori finali;
97.14. alte obligaţii prevăzute de Legea nr. 164/2025 cu privire la energia electrică, prezentul Regulament şi Regulamentul privind racordarea.
98. Furnizorul are următoarele drepturi:
98.1. să verifice şi să constate respectarea de către consumatorul final a prevederilor contractului de furnizare a energiei electrice, în conformitate cu prevederile prezentului Regulament;
98.2. să corecteze factura eronată, conform pct.119 – 123 din prezentul Regulament.
98.3. să aplice penalităţi pentru întârzierea la plata energiei electrice facturate în mărime determinată şi în modul stabilit prin contract în urma negocierilor;
98.4. să solicite operatorului de sistem deconectarea instalaţiilor de utilizare ale consumatorilor finali, în conformitate cu prevederile prezentului Regulament, Regulamentul privind racordarea şi ale contractului de furnizare a energiei electrice, cu respectarea prevederilor articolului 3 alineatul (2) al Legii nr.340/2022 cu privire la interzicerea deconectărilor de la serviciile locativ-comunale în perioada rece a anului;
98.5. să solicite plata preventivă de la consumatorul final, în situaţiile prevăzute de prezentul Regulament;
98.6. să negocieze cu consumatorul final preţul la energia electrică furnizată în conformitate cu cererea şi oferta pe piaţa energiei electrice, cu excepţia situaţiilor cînd energia electrică este furnizată la preţuri reglementate;
98.7. să solicite operatorului de sistem să efectueze citirea indicilor, controlul echipamentelor de măsurare, precum şi să întreprindă măsurile prevăzute de Regulamentul privind măsurarea energiei electrice în scopuri comerciale, aprobat de Agenţie, pentru efectuarea verificării metrologice a echipamentelor de măsurare instalate la consumatorii finali;
98.8. să participe la citirea indicilor, la verificarea şi la controlul echipamentelor de măsurare instalate la consumatorii finali cărora le furnizează energie electrică şi să aibă acces la echipamentele de măsurare;
98.9. să aplice mecanisme de susţinere pentru a evita întreruperea furnizării energiei electrice către consumatorii vulnerabili, inclusiv în cazul neachitării la timp a facturilor de plată pentru energia electrică consumată;
98.10. alte drepturi prevăzute de Legea nr. 164/2025 cu privire la energia electrică şi Regulamentul privind racordarea.
99. Furnizorul are următoarele obligaţii:
99.1. să asigure furnizarea fiabilă şi continuă a energiei electrice până la bornele de ieşire ale aparatului de protecţie, instalat după echipamentul de măsurare al consumatorului casnic, sau până la clemele de ieşire ale echipamentului de măsurare (conform pct.10 din prezentul Regulament) şi până la punctul de delimitare – în cazul consumatorilor noncasnici (conform pct.11 din prezentul Regulament);
99.2. să asigure securitatea aprovizionării cu energie electrică;
99.3. să colaboreze cu producătorii, operatorii de sistem şi operatorul pieţei energiei electrice în conformitate cu principiul dirijării operativ-tehnologice unice a sistemului electroenergetic;
99.4. să îndeplinească obligaţia de serviciu public de a asigura serviciul universal şi/sau furnizarea de ultimă opţiune în limitele teritoriului specificat de Agenţie, în conformitate cu termenele şi condiţiile stabilite în Legea nr. 164/2025 cu privire la energia electrică;
99.5. să ţină contabilitate separată pe tip de activitate şi pe categorii de consumatori finali, în cazul cînd furnizează energie electrică la preţuri reglementate şi la preţuri negociate;
99.6. [bookmark: _RefP99_6]să respecte cerințele minime privind facturarea și informațiile de facturare, stabilite în Anexa nr. 4
99.7. să prezinte consumatorului final, lunar, factura emisă în baza indicilor reali sau estimați a echipamentelor de măsurare pentru plata energiei electrice la preţul în vigoare, cu cel puţin 10 zile calendaristice înainte de expirarea termenului limită de plată a facturii, indicat în aceasta;
99.8. să prezinte, la solicitarea consumatorului noncasnic, calculele sumelor, incluse în factură, pentru pierderile de energie electrică în transformatorul de forţă sau în linia electrică, care aparţin consumatorului noncasnic;
99.9. să solicite operatorului de sistem reconectarea instalaţiilor electrice ale consumatorului final la reţeaua electrică, conform pct.152 din prezentul Regulament şi, respectiv, reluarea furnizării energiei electrice;
99.10. să prezinte gratuit, la cererea consumatorului final sau prestatorului de servicii energetice, desemnat de către consumatorul final, în formă scrisă sau electronică, informaţii despre consumul anterior de energie electrică, despre plăţile şi despre penalităţile achitate;
99.11. să determine şi să prezinte consumatorului final şi operatorului de sistem calculul cantităţii de energie electrică în cazul consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
99.12. să ofere consumatorilor finali posibilitatea de a achita consumul de energie electrică prin mai multe modalităţi de plată, aplicate faţă de consumatorii finali în mod nediscriminatoriu;
99.13. să răspundă la reclamaţiile depuse în scris de consumatorii finali, prosumatorii de energie electrică din surse regenerabile, în termenele stabilite prin lege;
99.14. să notifice consumatorul final, în mod direct şi într-o manieră transparentă şi clară, despre orice modificare a preţului energiei electrice şi/sau alte servicii în cadrul contractului de furnizare a energiei electrice, nu mai târziu de sfârşitul primei perioade de facturare care urmează intrării în vigoare a modificării;
99.15. să repare prejudiciile cauzate consumatorului final şi prosumatorului de energie electrică din surse regenerabile;
99.16. să restituie datoriile acumulate faţă de consumatorul final, prosumatorul de energie electrică din surse regenerabile, până la data suspendării sau a rezoluţiunii contractului de furnizare a energiei electrice, contractului de furnizare – vânzare a energiei electrice;
99.17. să informeze consumatorii finali şi solicitanţii privind modalităţile de soluţionare a problemelor abordate de către aceştia;
99.18. să indice în factura de plată, în materialele promoţionale informaţia cu privire la consumul de energie electrică al consumatorului final, astfel încît acesta să aibă posibilitatea să-şi regularizeze propriul consum de energie electrică, cu privire la preţurile aplicate, precum şi cu privire la costul energiei electrice consumate;
99.19. să indice în factură contribuția fiecărei surse de energie la energia electrică achiziționată de consumatori finali în baza contractului de furnizare a energiei electrice;
99.20. să publice pe pagina web oficială informaţii cu privire la impactul asupra mediului, inclusiv sub aspectul emisiilor de bioxid de carbon şi al deşeurilor radioactive rezultate din structura generală a combustibilului folosit la producerea energiei electrice furnizată în anul precedent;
99.21. să asigure încasarea plăţilor de la consumatorul final pentru energia electrică furnizată, inclusiv prin intermediul băncilor sau al oficiilor sale din teritoriu, în termenul prevăzut în prezentul Regulament;
99.22. să indice în factura emisă consumatorului final, prosumatorului de energie electrică din surse regenerabile numărul de telefon al serviciul telefonic 24/24 al operatorului de sistem, şi numărul de telefon al furnizorului;
99.23. să solicite operatorului de sistem anularea măsurii de deconectare a instalaţiilor electrice ale consumatorului final, prosumatorului de energie electrică din surse regenerabile în cazul în care furnizorul obţine informaţia despre înlăturarea cauzelor care au dus la solicitarea deconectării instalaţiei electrice;
99.24. să reia furnizarea energiei electrice în cel mult 2 zile după înlăturarea motivelor care au dus la deconectare şi achitarea tarifului pentru reconectare;
99.25. să anunţe consumatorii şi prosumatorii de energie electrică din surse regenerabile cărora le furnizează energie electrică cu cel puţin 3 luni înainte despre intenţia de a solicita suspendarea sau retragerea licenţei ori cu cel puţin 3 luni înainte de expirarea licenţei despre intenţia de a nu prelungi licenţa;
99.26. să stocheze şi să actualizeze datele referitoare la calcularea şi plata facturilor şi orice alte date necesare pentru îndeplinirea obligaţiilor furnizorului, inclusiv păstrarea înregistrărilor periodice privind suspendările şi încetările furnizării energiei electrice care pot fi utilizate ca baza de stabilire a motivelor şi durata acestor suspendări şi încetări, în conformitate cu Legea nr. 164/2025 cu privire la energia electrică şi/sau alte acte legislative aplicabile;
99.27. să asigure confidenţialitatea informaţiilor despre consumatorii săi finali. Toate informaţiile despre consumatori finali şi prosumatorii de energie electrică din surse regenerabile sunt considerate confidenţiale şi pot fi divulgate numai în cazurile prevăzute de legislaţie;
99.28. să depună toată diligenţa pentru soluţionarea pe cale extrajudiciară a neînţelegerilor aferente executării contractului de furnizare a energiei electrice şi să pună în aplicare un mecanism eficient şi nediscriminatoriu de rambursare a cheltuielilor sau de achitare a compensaţiilor consumatorilor finali;
99.29. să plătească consumatorilor finali compensaţii în mărimea şi în termenele stabilite în prezentul Regulament în cazul încălcării obligaţiilor stabilite în Legea nr. 164/2025 cu privire la energia electrică şi prezentul Regulament;
99.30. să se înregistreze în Registrul garanțiilor de origine, în conformitate cu cerințele prevăzute în Regulamentul privind garanțiile de origine, aprobat prin Hotărârea Consiliului de administrație al ANRE nr. 402/2025, în cazul în care acesta furnizează energie electrică consumatorilor finali;
99.31. să perceapă tariful pentru prestarea serviciului de distribuție și/sau de transport de la consumatorii activi ce participă la partajarea energiei electrice;
99.32. alte obligaţii prevăzute de Legea cu privire la energie electrică, Legea cu privire la eficienţa energetică, Legea privind promovarea utilizării energiei din surse regenerabile, prezentul Regulament şi Regulamentul privind racordarea.
100. Prosumatorul de energie electrică din surse regenerabile are următoarele drepturi:
100.1. să încheie contract de furnizare – vânzare a energiei electrice cu furnizorul;
100.2. să schimbe furnizorul în termenii şi condiţiile prevăzute de Legea cu privire la energia electrică şi Regulamentul privind procedura de schimbare a furnizorului sau agregatorului;
100.3. la furnizarea continuă a energiei electrice cu respectarea parametrilor de calitate stabiliţi în standardul naţional de calitate a energiei electrice;
100.4. la prezentarea de către furnizor a informaţiilor privind istoricul de consum, privind plăţile şi penalităţile calculate şi achitate;
100.5. la producerea energiei electrice din surse regenerabile pentru consumul propriu la locul de consum/producere;
100.6. la livrarea surplusului de energie electrică în reţeaua electrică de distribuţie;
100.7. la plata de către furnizor a cantităţii de energie electrică livrată în reţeaua electrică de distribuţie;
100.8. să solicite şi să obţină repararea prejudiciilor cauzate ca urmare a neîndeplinirii condiţiilor contractuale, nerespectării parametrilor şi indicatorilor de calitate la furnizarea energiei electrice sau în cazul încălcării de către furnizor, de către operatorul sistemului de distribuţie a contractului încheiat;
100.9. la sistarea furnizării energiei electrice pentru o perioadă de timp determinată, dar nu mai mică de o lună;
100.10. la modificarea, revocarea sau rezoluţiunea contractului de furnizare – vânzare a energiei electrice;
100.11. să verifice respectarea de către furnizor a prevederilor contractului de furnizare – vânzare a energiei electrice;
100.12. să negocieze cu furnizorul preţul la energia electrică furnizată, cu excepţia situaţiilor când energia electrică este furnizată la preţuri reglementate;
100.13. să negocieze cu furnizorul preţul la energia electrică livrată în reţeaua electrică de distribuţie, cu excepţia situaţiilor când energia electrică este furnizată la preţuri reglementate;
100.14. să utilizeze sumele calculate de furnizor pentru energia electrică livrată în reţeaua electrică, la compensarea plăţii pentru energia electrică utilizată la locurile de uz comun din blocul de locuit;
100.15. să utilizeze în comun cu alţi prosumatori de energie electrică din surse regenerabile, sumele determinate de furnizor pentru energia electrică livrată în reţeaua electrică de către prosumatorii respectivi de energie electrică din surse regenerabile;
100.16. la solicitare să aibă acces la echipamentul de măsurare inteligent în cazul în care acesta este instalat pe proprietatea operatorului sistemului de distribuţie;
100.17. să fie prezent la citirea indicaţiilor, la controlul, la verificarea şi la efectuarea expertizei extrajudiciare a echipamentului de măsurare inteligent;
100.18. să beneficieze, pentru o perioadă de timp de până la 90 de zile calendaristice de furnizarea energiei electrice de către furnizorul de ultimă opţiune, în cazul în care şi-a pierdut furnizorul în condiţiile Legii cu privire la energia electrică;
100.19. să aibă acces la serviciul telefonic 24 din 24 ore al operatorului de sistem la reţeaua electrică a căruia este racordată instalaţia de utilizare, centrala electrică, la serviciul telefonic al furnizorului, numerele de telefoane ale cărora se indică în mod obligatoriu în factură;
100.20. să primească, la cerere, informaţii privind preturile şi tarifele în vigoare;
100.21. să primească răspuns la petiţiile adresate în modul şi în termenele stabilite de lege;
100.22. în cazul perturbărilor tehnice sau de altă natură în furnizarea energiei electrice care nu sunt cauzate de instalaţiile sale, prosumatorul de energie electrică din surse regenerabile este în drept să solicite eliminarea acestor perturbări în cel mai mic termen posibil;
100.23. să genereze energie electrică din surse regenerabile pentru consum propriu şi să o stocheze, inclusiv să comercializeze surplusul de energie electrică produsă, cu condiţia că, în cazul prosumatorului noncasnic, aceasta nu constituie activitatea sa principală comercială sau profesională;
100.24. să instaleze, să deţină şi să opereze sisteme de stocare a energiei electrice combinate cu centrale electrice de generare a energiei electrice din surse regenerabile;
100.25. să se angajeze, în comun cu alţi prosumatori de energie electrică din surse regenerabile, pe baza unui acord, în activităţile de producere a energiei electrice şi consum, dacă sunt situaţi în aceeaşi clădire, inclusiv bloc locativ, şi agreează asupra utilizării în comun a cantităţii de energie electrică produsă;
100.26. alte drepturi prevăzute de Legea cu privire la energia electrică, Legea privind promovarea utilizării energiei din surse regenerabile, Regulamentul privind racordarea la reţelele electrice şi prestarea serviciilor de transport şi de distribuţie a energiei electrice.
101. Prosumatorul de energie electrică din surse regenerabile are următoarele obligaţii:
101.1. să respecte prevederile contractului încheiat de furnizare – vânzare a energiei electrice, prevederile Legii cu privire la energia electrică, prevederile Legii privind promovarea utilizării energiei din surse regenerabile;
101.2. să utilizeze energia electrică în mod raţional, inofensiv, eficient şi fără fraude;
101.3. să consume energie electrică numai prin receptoare electrice omologate;
101.4. să nu consume energie electrică prin evitarea echipamentului de măsurare inteligent, prin denaturarea indicaţiilor echipamentului de măsurare inteligent sau alte modalităţi de consum neînregistrat de echipamentul de măsurare;
101.5. să achite integral plata datorată pentru energia electrică consumată şi penalităţile prevăzute de contract, în termenele stabilite şi indicate în factură de plată;
101.6. să sesizeze imediat furnizorul în cazul în care depistează defecţiuni în funcţionarea echipamentului de măsurare inteligent sau violarea sigiliilor operatorului sistemului de distribuţie;
101.7. să declare rezoluţiunea contractului de furnizare – vânzare a energiei electrice, dacă nu necesită energie electrică, dacă a înstrăinat imobilul ce reprezintă locul de consum, sau dacă a încetat dreptul de folosinţă asupra imobilului care a servit temei pentru încheierea contractului de furnizare – vânzare a energiei electrice şi să achite integral furnizorului plata energiei electrice consumate şi penalităţile, dacă acestea din urmă sunt prevăzute în contract;
101.8. să asigure, la prezentarea legitimaţiei corespunzătoare, acces liber personalului furnizorului, operatorului sistemului de distribuţie pentru controlul şi citirea indicilor echipamentului de măsurare inteligent, precum şi pentru controlul, deservirea şi reparaţia instalaţiilor electrice ce aparţin operatorului sistemului de distribuţie şi care sunt situate pe proprietatea prosumatorului de energie electrică din surse regenerabile;
101.9. să păstreze intacte echipamentul de măsurare inteligent şi sigiliile aplicate, precum şi să nu intervină în utilajul reţelei electrice de distribuţie a operatorului sistemului de distribuţie, instalat pe proprietatea prosumatorului de energie electrică din surse regenerabile;
101.10. să nu permită altor persoane să intervină în echipamentul de măsurare inteligent sau în instalaţiile operatorului de sistem, situate pe proprietatea prosumatorului de energie electrică din surse regenerabile;
101.11. să instaleze şi să utilizeze doar aparate, utilaj şi materiale electrice care corespund normelor tehnice;
101.12. să solicite operatorului sistemului de distribuţie condiţiile pentru separarea evidenţei energiei electrice consumate pentru alte scopuri decât cele indicate în contractul de furnizare – vânzare a energiei electrice, în condiţiile Regulamentului privind racordarea şi prestarea serviciilor de transport şi de distribuţie a energiei electrice;
101.13. să nu utilizeze receptoarele electrice care provoacă deranjamente în funcţionarea utilajului operatorului sistemului de distribuţie sau influenţează negativ asupra calităţii energiei electrice furnizată altor consumatori finali;
101.14. alte obligaţii prevăzute de Legea cu privire la energia electrică, Legea privind promovarea utilizării energiei din surse regenerabile şi Regulamentul privind racordarea şi prestarea serviciilor de transport şi de distribuţie a energiei electrice.
102. Operatorul de sistem are următoarele obligaţii:
102.1. să repare prejudiciile cauzate consumatorului final în conformitate cu prevederile Regulamentului privind calitatea serviciilor de transport si de distribuție a energiei electrice;
102.2. să efectueze măsurarea parametrilor de calitate a energiei electrice, la solicitarea consumatorului final şi să examineze petiţiile consumatorilor finali cu privire la calitatea energiei electrice în conformitate cu Regulamentul cu privire la calitatea serviciilor de transport şi de distribuţie a energiei electrice;
102.3. să întocmească actul de depistare a consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare şi să transmită actul întocmit şi probele aferente furnizorului;
102.4. să citească o dată la trei luni indicii reali a echipamentelor de măsurare pentru care nu este posibilă citirea la distanță şi să prezinte furnizorului datele respective pentru facturare, în termenii stabiliţi cu furnizorul, în baza contractului de prestare a serviciului transport sau a serviciului de distribuţie a energiei electrice;
102.5. să calculeze şi să prezinte furnizorului pentru facturare cantităţile de energie electrică în cazurile şi conform condiţiilor descrise în prezentul Regulament şi în Regulamentul privind măsurarea energiei electrice în scopuri comerciale;
102.6. să țină cont la calcularea cantităţile de energie electrică pentru facturare de cantitățile de energie electrică partajată către consumatorii activi;
102.7. să deconecteze instalaţiile electrice ale consumatorilor finali, prosumatorilor de energie electrică din surse regenerabile,, cu respectarea prevederilor prezentului Regulament şi a Regulamentului privind racordarea;
102.8. să asigure accesul în mod gratuit, în condiţii de securitate şi confidenţialitate, la datele cu privire la evidenţa consumului şi producerii de energie electrică;
102.9. să asigure accesul la datele cu privire la evidenţa consumului de energie electrică deţinut, în termen de 5 zile calendaristice de la data solicitării consumatorului final/furnizorului şi prosumatorului de energie electrică din surse regenerabile.
103. Operatorul de sistem are următoarele drepturi:
103.1. să aibă acces la locul de consum pentru montarea, demontarea, controlul, înlocuirea sau citirea indicilor echipamentului de măsurare, pentru repararea sau înlocuirea utilajului operatorului de reţea, instalat pe proprietatea consumatorului final, prosumatorului de energie electrică din surse regenerabile;
103.2. să deconecteze instalaţiile electrice ale consumatorilor finali, prosumatorilor de energie electrică din surse regenerabile, în cazurile prevăzute de prezentul Regulament şi de Regulamentul privind racordarea.
Secțiunea 12. 
Facturarea energiei electrice
104. [bookmark: _RefP104]Plata energiei electrice consumate se efectuează în baza facturii emise lunar de furnizor şi înmânate consumatorului final sau expediate prin poştă. La opţiunea exprimată de consumatorul final, factura se transmite în format electronic la adresa sau prin mijlocul electronic indicate ori acceptate de acesta. Consumatorul este în drept să modifice opţiunea privind modalitatea de primire a facturii, iar furnizorul păstrează dovada expedierii. În cazurile prevăzute de contract, plata poate fi efectuată prin alte metode şi în alte termene.
105. În cazul în care consumatorul final nu a primit factura din motive care nu ţin de furnizor, acesta poate solicita furnizorului o copie a facturii cu suma spre achitare, adresându-se furnizorului prin modalităţile de comunicare prevăzute de prezentul Regulament sau de contractul de furnizare a energiei electrice.
106. Prin derogare de la prevederile pct.104 din prezentul Regulament, în cazul în care consumul lunar de energie electrică nu depăşeşte 20 kWh, furnizorul poate emite, cu acordul în scris al consumatorului casnic, o singură factură de plată a energiei electrice pentru o perioadă convenită de părţi, dar care nu poate depăşi 3 luni.
107. În cazul în care echipamentul de măsurare al consumatorului noncasnic nu este instalat în punctul de delimitare, la cantitatea energiei electrice înregistrate de echipamentul de măsurare se adaugă pierderile de energie electrică activă şi reactivă în elementele de reţea, cuprinse între cele două puncte, calculate conform Instrucţiunii privind calcularea pierderilor de energie electrică activă şi reactivă în elementele de reţea aflate la balanţa consumatorului, aprobată prin Hotărârea Consiliului de administraţie al Agenţiei nr.246 din 2 mai 2007.
108. Calculul şi plata consumului tehnologic de energie electrică, cauzat de factorul de putere din instalaţiile electrice ale consumatorului noncasnic, se efectuează conform Instrucţiunii privind calcularea consumului tehnologic de energie electrică în reţelele de distribuţie, în funcţie de valoarea factorului de putere în instalaţiile de utilizare, aprobată prin Hotărârea Consiliului de administraţie al Agenţiei nr.89 din 13 martie 2003.
109. Facturile de plată a energiei electrice se emit în baza indicilor reali sau estimați a echipamentului de măsurare, a preţurilor şi tarifelor aprobate de Agenţie şi a preţurilor negociate cu respectarea prevederilor prezentului Regulament. În cazul în care se modifică preţul la energia electrică furnizată în limitele perioadei de facturare, în scopul emiterii facturii pentru energia electrică, operatorul de sistem determină cantitatea de energie electrică furnizată consumatorului final, în perioada de până la data intrării în vigoare a noului preţ, şi după, în baza consumului mediu zilnic de energie electrică calculat pentru perioada respectivă de facturare, conform indicilor echipamentului de măsurare. La cererea consumatorului final, factura poate fi expediată în format electronic.
110. Energia electrică, utilizată în locurile de uz comun din blocurile locative şi din cămine, se facturează la preţul aprobat pentru consumatorii casnici sau la preţul negociat şi în baza indicilor echipamentului de măsurare.
111. Preţurile reglementate pentru energia electrică furnizată consumatorilor finali de către furnizorul serviciului universal şi furnizorul de ultimă opţiune se aprobă de Agenţie şi se publică în Monitorul Oficial al Republicii Moldova. Furnizorul serviciului universal şi furnizorul de ultimă opţiune sunt obligaţi să publice pe pagina sa oficială, să afişeze în fiecare oficiu comercial o copie a hotărârii Agenţiei cu privire la aprobarea preţurilor reglementate.
112. [bookmark: _RefP112]Factura prezentată consumatorului final de către furnizor trebuie să conţină, în mod obligatoriu, cerințele minime privind facturarea și informațiile de facturare, stabilite în Anexa nr. 4, cât și următoarele date:
112.1. numele şi prenumele (denumirea) consumatorului final;
112.2. adresa locului de consum şi numărul contractului;
112.3. indicii actuali şi cei precedenţi ai echipamentului de măsurare şi perioada pentru care este emisă factura, metoda de citire a indicilor (real/estimativ) și, după caz, indicii actuali şi cei precedenţi ai echipamentului de măsurare a energiei electrice consumate la locurile de uz comun, precum şi cota-parte ce-i revine consumatorului final din energia electrică, consumată la locurile de uz comun;
112.4. consumul mediu zilnic calculat conform indicilor echipamentului de evidenţă;
112.5. cantitatea de energie electrică consumată în perioada de facturare, inclusiv, după caz, pierderile de energie electrică din instalaţiile consumatorului noncasnic, situate între punctul de delimitare şi locul instalării echipamentului de măsurare, consumul tehnologic de energie electrică cauzat de nerespectarea de către consumatorul noncasnic a factorului de putere normat şi inclus în contractul de furnizare a energiei electrice;
112.6. preţul aplicat;
112.7. denumirea tarifului;
112.8. plata pentru energia electrică consumată, inclusiv: costul serviciului de transport al energiei electrice, costul serviciului de distribuţie al energiei electrice;
112.9. data expedierii facturii;
112.10. data-limită de plată a facturii;
112.11. datoriile pentru perioadele precedente;
112.12. taxe;
112.13. compensaţiile pentru nerespectarea indicatorilor de calitate a serviciilor de transport, serviciilor de distribuţie a energiei electrice;
112.14. suma totală spre achitare ce include şi datoriile pentru perioadele precedente, dacă există;
112.15. modalităţile de plată a facturii;
112.16. informaţii cu privire la contribuţia fiecărei surse de energie electrică în structura totală a surselor de energie utilizate de furnizor în anul precedent;
112.17. comparaţiile dintre consumul actual de energie şi consumul corespunzător al consumatorului final din aceeaşi perioadă a anului precedent, preferabil sub formă grafică;
112.18. informaţii cu privire la dreptul consumatorilor de a soluţiona pe cale extrajudiciară neînţelegerile cu furnizorul, precum şi termenele în care sunt în drept să conteste decizia furnizorului în instanţa de judecată de drept comun;
112.19. informații privind posibilitatea și beneficiile schimbării furnizorului;
112.20. informații despre punctul unic de contact, în scopul punerii la dispoziția consumatorilor a tuturor informațiilor necesare cu privire la drepturile lor, la dreptul aplicabil și la mecanismele de soluționare a litigiilor de care dispun în cazul unui litigiu;
112.21. adresa, numărul de telefon și pagina web oficială a furnizorului;
112.22. datele de contact ale autorităţii responsabile de implementarea politicilor în domeniul eficienţei energetice, inclusiv paginile web oficiale de unde pot fi obţinute informaţii privind măsurile de eficienţă energetică disponibile, profilurile comparative ale consumatorilor finali şi specificaţiile tehnice obiective privind instalaţiile, utilajele şi/sau echipamentele energetice;
112.23. alte informaţii prevăzute de Legea nr. 164/2025 cu privire la energia electrică, Legea cu privire la eficienţa energetică, prezentul Regulament sau incluse de furnizor pentru informare.
113. Suplimentar informaţiilor prevăzute la punctul 112, factura conţine:
113.1. informaţii despre instrumentul de comparare a ofertelor furnizorilor, dezvoltat de Agenţie, în conformitate cu art. 113 alin. (6) din Legea nr. 164/2025 cu privire la energia electrică;
113.2. după caz, data la care intervine o modificare viitoare a produsului sau a preţului pentru furnizarea energiei electrice, în conformitate cu art. 112 alin. (5) din Legea nr. 164/2025 cu privire la energia electrică.
114. Furnizorii de energie electrică precizează în factură contribuția fiecărei surse de energie la energia electrică achiziționată de consumatori finali în baza contractului de furnizare a energiei electrice. Următoarele informații sunt puse la dispoziția consumatorilor finali în sau împreună cu facturile lor și informațiile de facturare sau le sunt semnalate în cadrul acestora:
114.1. contribuția fiecărei surse de energie la mixul de energie global al furnizorului în anul precedent, în mod inteligibil și ușor de comparat. Pentru energia electrică obținută prin intermediul unei burse de energie electrică sau importată de la o întreprindere situată în afara Uniunii Europene sau a părţilor contractante la Tratatul de constituire a Comunităţii Energetice, pot fi folosite cifre agregate furnizate de bursa sau de întreprinderea în cauză în cursul anului precedent;
114.2. informații despre impactul asupra mediului, cel puțin în ceea ce privește emisiile de CO2 și deșeurile radioactive rezultate din producerea de energie electrică pe baza mixului de energie global al furnizorului din anul precedent.
Pentru precizarea energiei electrice din cogenerarea de înaltă eficiență, se pot folosi garanțiile de origine emise în temeiul articolului 14 alineatul (10) din Directiva 2012/27/UE. Comunicarea energiei electrice din surse regenerabile se face utilizând garanțiile de origine, cu excepția cazului în care ponderea din mixul energetic al furnizorului corespunde unor oferte comerciale fără urmărirea originii energiei, pentru care furnizorul utilizează mixul rezidual, calculat de către Centrul Național pentru Energie Durabilă în conformitate cu pct 7. din Anexa nr. 2 la Regulamentul privind calculul consumului de energie din surse regenerabile aprobat prin Hotărârea de Guvern nr. 74/2025.
115. Factura trebuie să includă şi următoarele notaţii: „ATENŢIE! În cazul neachitării acestei facturi, în decurs de 10 zile calendaristice de la data limită de plată indicată în ea, pentru consumatorii casnici, respectiv de 5 zile calendaristice, pentru consumatorii noncasnici, în conformitate cu legislaţia, furnizorul este în drept să deconecteze de la reţeaua electrică instalaţiile electrice ce vă aparţine. Reconectarea instalaţiilor electrice la reţeaua electrică va fi posibilă după eliminarea cauzei care a dus la deconectare şi după achitarea tarifului pentru reconectare.” „Activitatea furnizorului este reglementată de către Agenţia Naţională pentru Reglementare în Energetică, adresa...”.
116. Suplimentar, cel puţin o dată pe an, prin intermediul facturii, furnizorul trebuie să pună la dispoziţia consumatorului final informaţii comparative cu privire la consumul acestuia şi consumul mediu de energie pe persoană, normalizat sau etalonat, din aceeaşi categorie de consum, prezentate într-o formă clară şi uşor de înţeles.
117. Furnizorul nu este în drept să includă în factură alte sume decât cele indicate la pct.112 din prezentul Regulament.
118. [bookmark: _RefP118]Furnizorul este în drept să aplice penalitate consumatorilor finali pentru fiecare zi de întârziere a plăţii pentru energia electrică consumată, începând cu prima zi după data-limită de plată a facturii. Suma penalităţilor este prezentată consumatorului final spre achitare separat. Penalitatea poate fi aplicată numai dacă este prevăzută în contractul de furnizare a energiei electrice. Cuantumul penalităţii este negociabil, dar nu poate depăşi rata medie anuală ponderată a dobânzii la creditele noi acordate în monedă naţională de băncile comerciale, pentru un an, înregistrată în anul precedent şi publicată în raportul Băncii Naţionale a Moldovei. La solicitarea consumatorilor finali, furnizorii renegociază cuantumul penalităţii stabilite în contractele încheiate cu consumatorii finali, cu respectarea plafonului maxim stabilit. Penalitatea nu se aplică în cazul facturilor eronate.
Secțiunea 13 
Corectarea erorilor de facturare

119. [bookmark: _RefP119]În cazul în care consumatorul final depistează că a fost emisă o factură eronată în defavoarea sa, furnizorul este obligat să restituie suma încasată suplimentar sau, la solicitarea consumatorului final, să o considere drept plată pentru următoarele decontări.
120. [bookmark: _RefP120]Furnizorul este în drept să nu restituie sumele încasate suplimentar sau să nu le considere drept plată pentru viitoarele decontări în cazul în care faptul emiterii unei facturi eronate a fost depistat după expirarea termenului de prescripţie stabilit de Codul civil al Republicii Moldova sau în cazul în care consumatorul final nu poate demonstra faptul în cauză şi nu poate indica data emiterii facturii eronate.
121. Dacă a fost emisă o factură eronată în defavoarea furnizorului, furnizorul este obligat să demonstreze consumatorului final acest fapt, suma cauzată de eroare incluzîndu-se în factură suplimentar, cu aplicarea preţului pentru energia electrică, în vigoare în perioada în care a fost comisă eroarea. La solicitarea consumatorului final, această sumă poate fi reeşalonată pe o perioadă de cel mult 3 luni în cazul sumelor de până la 300 lei inclusiv şi de cel mult 6 luni pentru sumele care depăşesc 300 lei. La solicitarea consumatorului final, furnizorul include în factură suplimentar întreaga sumă cauzată de eroare. Furnizorul nu este în drept să solicite achitarea unei plăţi cauzate de eroarea de facturare, dacă aceasta a fost depistată după expirarea termenului de prescripţie stabilit de Codul civil al Republicii Moldova sau dacă furnizorul nu poate demonstra faptul în cauză şi nu poate indica data emiterii facturii eronate.
122. [bookmark: _RefP122]Dacă eroarea reclamată poate proveni din indicii, cantităţile sau alte date de măsurare transmise de operatorul de sistem, furnizorul transmite operatorului solicitarea de verificare cel târziu în următoarea zi lucrătoare.
123. [bookmark: _RefP123]Operatorul comunică furnizorului datele verificate şi, după caz, datele corectate, în cel mult 5 zile lucrătoare. Răspunsul indică datele verificate, perioada, cauza erorii şi cantitatea corectată.
124. Furnizorul emite factura corectată în cel mult 5 zile lucrătoare de la primirea datelor corectate şi o transmite consumatorului împreună cu explicaţia recalculului.
125. În cazul confirmării erorii, furnizorul aplică prevederile pct. 120-122 privind neaplicarea penalităţii şi restituirea sumelor încasate suplimentar sau, la solicitarea consumatorului, considerarea acestora drept plată pentru următoarele decontări.
126. [bookmark: _RefP126]Dacă eroarea este imputabilă operatorului de sistem, acesta corectează datele de măsurare şi regularizează faţă de furnizor sumele aferente serviciului de transport sau de distribuţie calculate în baza datelor eronate. Recuperarea compensaţiilor achitate consumatorului se efectuează numai în cazurile expres prevăzute de lege şi de actele normative de reglementare.
Secțiunea 14 
Facturarea consumului neînregistrat

127. [bookmark: _RefP127]În cazul constatării documentare a consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare, cantitatea de energie electrică consumată se determină conform cerinţelor Regulamentului privind măsurarea energiei electrice în scopuri comerciale.
127.1. În cazul intervenţiei vizibile în funcţionarea echipamentului de măsurare, la calcularea consumului de energie electrică, conform sistemului pauşal, se ia în consideraţie perioada de timp de la data ultimei citiri a indicilor echipamentului de măsurare şi până la data depistării, dar nu mai mare de 3 luni în cazul lipsei accesului la citirea indicilor echipamentului de măsurare;
127.2. În cazul constatării documentare a evitării echipamentului de măsurare sau contrafacerii sigiliului operatorului de sistem, la efectuarea calculelor consumului de energie electrică, conform sistemului pauşal, se ia în calcul perioada de la data ultimului control al echipamentului de măsurare sau perioada de la data comiterii acestor încălcări în cazul contoarelor electronice cu memorie şi până la data depistării, dar nu mai mare de 1 an;
127.3. În cazul constatării documentare a consumului energiei electrice de către consumatorul final prin intervenţie nevizibilă în funcţionarea echipamentului de măsurare perioada pentru efectuarea recalculărilor se stabileşte de la ultimul control al echipamentului de măsurare şi până la data depistării, dar nu mai mare de 1 an;
127.4. În cazul constatării documentare a consumului energiei electrice de către consumatorul final prin montarea unor circuite suplimentare în echipamentul de măsurare, în circuitul de alimentare a echipamentului de măsurare, prin deconectarea/modificarea bobinei de tensiune din echipamentul de măsurare, perioada pentru efectuarea recalculărilor se stabileşte de la data instalării echipamentului de măsurare şi pînă la data depistării, dar nu mai mare de 3 ani.
Secțiunea 15 
Plata preventivă

128. Furnizorul este în drept să solicite plată preventivă pentru consumul de energie electrică de la consumatorii finali care solicită reconectarea instalaţiilor de utilizare la reţeaua electrică, dacă acestea au fost deconectate pentru neachitarea facturilor pentru consumul de energie electrică şi a penalităţilor stabilite în contractul de furnizare a energiei electrice.
129. Furnizorul este în drept să solicite plată preventivă de la consumatorii finali în următoarele cazuri:
129.1. în cazul contractelor de furnizare a energiei electrice încheiate în baza altui drept decât cel de proprietate a imobilului;
129.2. în cazul în care consumatorul noncasnic se află în procedura de insolvabilitate;
129.3. în cazul în care imobilul pentru care se solicită încheierea contractului de furnizare a energiei electrice este ipotecat, sechestrat, sau drepturile asupra acestuia constituie obiect al unui litigiu în instanţa de judecată.
130. Plata preventivă este efectuată de către consumatorul final deconectat de la reţeaua electrică, înainte de reconectare şi de reluarea furnizării energiei electrice.
131. [bookmark: _RefP131]Suma plăţii preventive se stabileşte de către furnizor şi nu trebuie să depăşească valoarea în bani a consumului mediu lunar de energie electrică. Valoarea plăţii preventive se aduce la cunoştinţa consumatorului final în scris, prin intermediul facturii sau al unei notificări distincte, cu cel puţin 5 zile calendaristice înainte de data la care aceasta devine exigibilă. În cazul contractelor de furnizare a energiei electrice încheiate cu noii consumatori finali, suma plaţii preventive se stabileşte de părţi prin negocieri conform estimărilor probabile în baza puterii contractate şi timpul utilizării acesteia. La solicitarea noilor consumatori finali, suma plăţi preventive poate fi revizuită după primele trei luni de contract şi stabilită conform consumului mediu lunar de energie electrică.
132. Dacă consumatorul final nu achită plata preventivă în termen de 5 zile calendaristice de la data la care aceasta devine exigibilă potrivit pct. 131, furnizorul este în drept să solicite operatorului sistemului de distribuţie deconectarea locului de consum respectiv, cu respectarea procedurii de notificare şi a termenelor prevăzute de prezentul Regulament pentru deconectare, inclusiv, după caz, a obligaţiei de informare privind măsurile alternative deconectării, prevăzută la pct. 136, şi a interdicţiilor de deconectare prevăzute la pct. 147 şi la pct. 156-157. Furnizorul este în drept să aplice penalitate pentru fiecare zi calendaristică de întârziere a executării obligaţiei de plată preventivă, cu respectarea plafonului stabilit la pct. 118.
133. [bookmark: _RefP133]Furnizorul îl eliberează de plata preventivă pe consumatorul care şi-a onorat obligaţiile pe parcursul unui an, cu excepţia consumatorilor care au încheiat contracte de furnizare a energiei electrice pentru imobilele ipotecate, sechestrate, sau dacă drepturile asupra acestora constituie obiect al unui litigiu în instanţa de judecată, precum şi în cazul consumatorilor care au încheiat contracte de furnizare a energiei electrice în baza altui drept decât cel de proprietate şi a consumatorilor noncasnici pentru care a fost iniţiată procedura de insolvabilitate.
134. În caz de rezoluţiune a contractului de furnizare a energiei electrice cu consumatorul final care efectuează plata preventivă, furnizorul efectuează calculul definitiv al consumului şi al plăţii pentru energia electrică furnizată şi restituie, după caz, consumatorului final diferenţa până la rezoluţiunea contractului de furnizare a energiei electrice.
135. Furnizorul ţine evidenţa plăţilor preventive primite de la consumatorii finali. Datele privind plăţile preventive includ obligatoriu:
135.1. numele, prenumele sau denumirea consumatorului final şi numărul contractului încheiat cu el;
135.2. adresa consumatorului final şi a locului de consum, dacă diferă;
135.3. suma plăţii preventive.
Secțiunea 16 
Cazurile şi procedura de deconectare

136. [bookmark: _RefP136]Înainte de a solicita operatorului de sistem deconectarea instalaţiei electrice a unui consumator casnic pentru neachitarea facturii, furnizorul este obligat să informeze consumatorul casnic, cu suficient timp înainte, despre măsurile alternative deconectării, care pot include sisteme de plată anticipată, audituri energetice, servicii de consultanţă în domeniul energiei, planuri alternative de plată, consiliere în vederea gestionării datoriilor sau moratorii privind deconectarea, fără costuri suplimentare pentru consumatorul final. Nerespectarea prezentei obligaţii de informare exclude dreptul furnizorului de a solicita deconectarea pentru motivul respectiv, în conformitate cu art. 110 lit. i) şi art. 111 alin. (3) din Legea nr. 164/2025 cu privire la energia electrică.
137. [bookmark: _RefP137]Furnizorul este în drept să solicite deconectarea, iar operatorul sistemului de distribuţie deconectează de la reţeaua electrică de distribuţie în termen de cel mult 4 zile lucrătoare instalaţiile electrice ce aparţin consumatorului casnic în următoarele cazuri:
137.1. [bookmark: _RefP137_1]în caz de neachitare de către consumatorul casnic a facturii, în decurs de 10 zile calendaristice de la data limită de plată a facturii indicată în factura, prezentată consumatorului casnic cu respectarea termenului prevăzut la pct.99.6 din prezentul Regulament;
137.2. [bookmark: _RefP137_2]în caz de neachitare de către consumatorul casnic a plăţii pentru energia electrică determinată de către furnizor conform sistemului pauşal în cazul consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
137.3. [bookmark: _RefP137_3]în caz de refuz din partea consumatorului casnic de a încheia un nou contract de furnizare a energiei electrice la schimbarea destinaţiei spaţiului locativ;
137.4. în caz de utilizare parţială a spaţiului locativ în alte scopuri decât cele casnice, fără instalarea echipamentului de măsurare, pentru evidenţa separată a cantităţii de energie electrică, consumată în partea respectivă a imobilului;
137.5. [bookmark: _RefP137_5]dacă a expirat termenul contractului de furnizare a energiei electrice, iar consumatorul casnic nu solicită prelungirea acestuia;
137.6. [bookmark: _RefP137_6]refuzului consumatorului casnic de a încheia contract de furnizare a energiei electrice cu un furnizor după expirarea perioadei minime garantate de furnizare de ultimă opţiune, prevăzute la art. 115 alin. (1) din Legea nr. 164/2025 cu privire la energia electrică.
138. Deconectarea instalaţiilor electrice ale consumatorului casnic, în conformitate cu pct.137 din prezentul Regulament se efectuează doar pe parcursul zilelor de luni, marţi, miercuri şi joi, cu excepţia zilelor de sărbătoare nelucrătoare sau cu o zi înainte de ziua de sărbătoare nelucrătoare, în intervalul de timp 8.00 – 18.00. Deconectarea instalaţiilor electrice ale consumatorului casnic în conformitate cu pct.137.3-137.6 din prezentul Regulament se efectuează numai după avizarea consumatorului casnic. Avizul de deconectare se expediază sau se înmânează consumatorului casnic de furnizor cu cel puţin 5 zile calendaristice înainte de data preconizată pentru deconectare. Consumatorul casnic se notifică despre deconectarea de la reţeaua electrică a locului de consum conform pct.137.5 şi pct.137.6 cu 15 zile calendaristice înainte. În situaţiile prevăzute la pct.137.1 şi pct.137.2 din prezentul Regulament furnizorul îl informează pe consumatorul casnic prin intermediul facturii de plată a energiei electrice, cu privire la posibilele consecinţe în cazul neachitării în termen a facturii.
139. [bookmark: _RefP139]Furnizorul este în drept să solicite, iar operatorul de sistem deconectează în termen de cel mult 4 zile lucrătoare instalaţiile electrice ce aparţin consumatorului noncasnic în următoarele cazuri:
139.1. [bookmark: _RefP139_1]în caz de neachitare de către consumatorul noncasnic a facturii, în decurs de 5 zile calendaristice de la data limită de plată indicată în factura, prezentată consumatorului noncasnic cu respectarea termenului prevăzut la pct.99.6 din prezentul Regulament;
139.2. [bookmark: _RefP139_2]în caz de neachitare de către consumatorul noncasnic a plăţii pentru energia electrică determinată de către furnizor conform sistemului pauşal în cazul consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
139.3. [bookmark: _RefP139_3]dacă a expirat termenul contractului de furnizare a energiei electrice, iar consumatorul noncasnic nu solicită prelungirea lui;
139.4. [bookmark: _RefP139_4]refuzului consumatorului noncasnic de a încheia contract de furnizare a energiei electrice cu un furnizor după expirarea perioadei minime garantate de furnizare de ultimă opţiune, prevăzute la art. 115 alin. (1) din Legea nr. 164/2025 cu privire la energia electrică, cu o notificare prealabilă a consumatorului cu 15 zile calendaristice.
140. Deconectarea de la reţeaua electrică a instalaţiilor electrice ale consumatorului noncasnic se efectuează pe parcursul zilelor de luni, marţi, miercuri şi joi, cu excepţia zilelor de sărbătoare nelucrătoare sau cu o zi înainte de ziua de sărbătoare nelucrătoare, în intervalul de timp 8.00 – 18.00. Deconectarea instalaţiilor electrice ale consumatorului noncasnic în conformitate cu pct.139.3 şi pct.139.4 din prezentul Regulament se efectuează numai după avizarea consumatorului noncasnic. Avizul de deconectare se expediază sau înmânează consumatorului noncasnic de furnizor cu cel puţin 15 zile calendaristice înainte de data preconizată pentru deconectare. În situaţiile prevăzute la pct.139.1 şi pct.139.2 din prezentul Regulament furnizorul îl informează pe consumatorul noncasnic prin intermediul facturii de plată a energiei electrice, cu privire la posibilele consecinţe în cazul neachitării în termen a facturii.
141. Avizul de deconectare, conform modelului prezentat în Anexa nr.3 la prezentul Regulament, se transmite consumatorului final prin poştă, prin înmânare directă sau prin mijlocul electronic indicat ori acceptat de consumator, care permite păstrarea conţinutului avizului şi a dovezii expedierii.
142. [bookmark: _RefP142]Avizul de deconectare include motivul, termenul după care urmează deconectarea, precum şi condiţiile reconectării şi reluării furnizării energiei electrice.
143. În cazul în care furnizarea energiei electrice la un loc de consum al consumatorului noncasnic mare se efectuează în baza mai multor contracte de furnizare a energiei electrice încheiate cu furnizori diferiţi, fiecare furnizor este în drept să solicite operatorului de sistem, la reţeaua electrică a căruia este racordat locul de consum, să deconecteze locul de consum din cauza neachitării facturii emise de furnizor în termenul indicat în factură.
144. Furnizorul anterior este în drept să solicite operatorului de sistem deconectarea instalaţiei de utilizare pentru neachitarea facturii sau a facturilor emise pentru energia electrică furnizată în temeiul contractului încetat, inclusiv a facturii finale, chiar dacă consumatorul final a încheiat contract cu un alt furnizor, dacă sunt îndeplinite cumulativ următoarele condiţii:
144.1. factura sau facturile au fost emise în conformitate cu legea şi prezentul Regulament, iar factura finală, după caz, a fost emisă în termenul prevăzut la art. 111 alin. (2) lit. c) din Legea nr. 164/2025 cu privire la energia electrică, în baza datelor de măsurare aferente schimbării furnizorului comunicate de operatorul de sistem;
144.2. termenul de plată a expirat;
144.3. consumatorul a fost notificat în prealabil despre suma datorată, termenul acordat pentru plată şi posibilitatea deconectării;
144.4. consumatorul casnic a fost informat, cu suficient timp înainte, despre măsurile alternative deconectării prevăzute la art. 111 alin. (3) din Legea nr. 164/2025 cu privire la energia electrică, în conformitate cu pct. 136 din prezentul Regulament;
144.5. nu există o reclamaţie sau o contestaţie privind factura respectivă, pe durata căreia deconectarea este interzisă potrivit legii sau prezentului Regulament, inclusiv potrivit pct. 147 şi pct. 156-157.
Operatorul de sistem execută solicitarea în termenele şi în condiţiile stabilite de prezentul Regulament şi de Regulamentul privind racordarea şi informează furnizorul actual despre operaţiunea efectuată. Datoria faţă de furnizorul anterior şi obligaţiile curente faţă de furnizorul actual se evidenţiază şi se achită separat. Anularea solicitării înainte de deconectare se efectuează potrivit pct. 146, iar reconectarea după deconectare se efectuează potrivit pct. 154-156.
Secțiunea 17 
 Interdicţiile de deconectare, reconectarea şi răspunderea

145. Operatorul de sistem deconectează de la reţeaua electrică de distribuţie instalaţiile electrice ce aparţin consumatorului final în conformitate cu prevederile Legii nr. 164/2025 cu privire la energia electrică, Regulamentului privind racordarea şi prezentului Regulament.
146. [bookmark: _RefP146]Este interzisă deconectarea instalaţiilor electrice ce aparţin consumatorului final în alte cazuri decît cele prevăzute în prezentul Regulament şi în Regulamentul privind racordarea. În cazul în care, după ce solicitarea de deconectare a instalaţiilor electrice ale consumatorului final a fost expediată operatorului de sistem, la furnizor parvine informaţia despre achitarea facturii sau înlăturarea motivului care a determinat deconectarea, furnizorul este obligat să solicite operatorului de sistem, în ziua în care informaţia despre achitarea facturii sau înlăturarea motivului care a determinat deconectarea a parvenit la furnizor, să nu deconecteze instalaţiile electrice ale consumatorului final. În aceste circumstanţe operatorul de sistem anulează imediat ordinul de deconectare, în cazul în care el a fost emis.
147. [bookmark: _RefP147]Este interzisă deconectarea de la reţeaua electrică a instalaţiilor electrice ce aparţin consumatorului final în următoarele cazuri:
147.1. consumatorul final a contestat la furnizor factura de plată a consumului de energie electrică, inclusiv factura pentru consumul de energie electrică, calculat în urma constatării documentare a consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
147.2. consumatorul final a contestat în instanţa de judecată factura de plată a energiei electrice, inclusiv factura pentru consumul de energie electrică, calculat în urma constatării documentare consumului de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare;
147.3. neachitarea facturii bazate pe calcule estimative, care indică un consum de energie electrică ce depăşeşte consumul real înregistrat anterior cu peste 25%, cu excepţia plăţii preventive stabilite în condiţiile pct.131-133 din prezentul Regulament;
Consumatorul final este obligat să înştiinţeze în scris furnizorul în cazul în care a depus o cerere de chemare în instanţa de judecată, anexând copia cererii de chemare în judecată. Consumatorul final este obligat să achite facturile pentru consumul curent de energie electrică expediate lui de către furnizor.
148. Reclamaţia privind facturarea indică factura, suma ori cantitatea contestată şi motivele concrete ale dezacordului. Dacă unele elemente lipsesc, furnizorul solicită completarea reclamaţiei, fără a refuza înregistrarea acesteia. Dacă factura şi obiectul contestării pot fi identificate din conţinutul adresării sau din datele deţinute de furnizor, adresarea se consideră reclamaţie privind facturarea de la data înregistrării. Pe durata examinării reclamaţiei privind facturarea este interzisă deconectarea instalaţiilor electrice pentru neachitarea facturilor, în conformitate cu art. 143 alin. (1) din Legea nr. 164/2025 cu privire la energia electrică. Interdicţia nu stinge obligaţia consumatorului de a achita facturile pentru consumul curent, partea necontestată şi celelalte obligaţii scadente care nu fac obiectul reclamaţiei. După comunicarea răspunsului furnizorului şi expirarea termenului acordat pentru plată, procedura de recuperare şi, după caz, de deconectare poate fi reluată cu respectarea termenelor şi condiţiilor de notificare prevăzute de prezentul Regulament, dacă nu subzistă un alt caz de interzicere a deconectării prevăzut de lege, de prezentul Regulament, de o decizie a Agenţiei sau de o hotărâre a instanţei de judecată.
149. La examinarea petiţiei consumatorului final, Agenţia adoptă decizii privind interzicerea deconectării de la reţeaua electrică a instalaţiilor electrice sau privind reluarea furnizării energiei electrice pe parcursul examinării petiţiei consumatorului final.
150. Adresarea consumatorului final la Agenţie sau în instanţa de judecată, în vederea soluţionării neînţelegerilor ce nu ţin de facturarea energiei electrice, nu scuteşte consumatorul final de obligaţia de plată a facturii pentru consumul energiei electrice şi a penalităţii prevăzute în contractul de furnizare a energiei electrice.
151. Furnizorul şi operatorul de sistem sunt obligaţi să ţină evidenţa tuturor consumatorilor finali ale căror instalaţii electrice au fost deconectate de la reţeaua electrică. Operatorul de sistem informează furnizorul despre toate deconectările efectuate.
152. [bookmark: _RefP152]Consumatorul final este în drept să solicite furnizorului reconectarea instalaţiilor electrice la reţeaua electrică după înlăturarea motivelor care au dus la deconectarea instalaţiilor electrice ale acestuia. Furnizorul solicită operatorului de sistem, iar ultimul este obligat să reconecteze la reţeaua electrică instalaţiile electrice ce aparţin consumatorului final în termenul cel mai scurt posibil, dar nu mai târziu de 2 zile calendaristice de la data achitării tarifului pentru reconectare.
153. Tariful pentru reconectarea instalaţiilor electrice ce aparţin consumatorului final, la solicitarea sau din vina acestuia, se achită de consumatorul final şi se calculează conform Metodologiei de calculare, aprobare şi aplicare a tarifelor reglementate pentru serviciile auxiliare prestate de către operatorii de sistem din sectorul electroenergetic, aprobată de Agenţie.
154. [bookmark: _RefP154]Consumatorul final achită tariful pentru reconectare numai în cazul în care deconectarea a avut loc cu respectarea prezentului Regulament şi/sau Regulamentului privind racordarea. Furnizorului îi este interzis să perceapă plata pentru reconectare în cazul în care deconectarea instalaţiilor electrice ce aparţin consumatorului final a avut loc cu încălcarea prevederilor prezentului Regulament şi/sau a Regulamentului privind racordarea.
155. Furnizorul nu poartă răspundere faţă de consumatorul final pentru întreruperile în furnizarea energiei electrice dacă acestea nu se datorează culpei sale.
156. [bookmark: _RefP156]Instalaţiile electrice ale consumatorilor vulnerabili şi ale consumatorilor afectaţi de sărăcie energetică nu pot fi deconectate de la reţelele electrice pe durata sezonului rece (1 noiembrie - 31 martie), precum şi pe durata examinării de către furnizor sau de către Agenţie a unei reclamaţii privind facturarea, cu condiţia achitării de către consumatorul respectiv a facturilor pentru consumul curent de energie electrică, în conformitate cu art. 127 alin. (1) din Legea nr. 164/2025 cu privire la energia electrică.
157. [bookmark: _RefP157]În sensul punctului 156, calitatea de consumator vulnerabil sau de consumator afectat de sărăcie energetică se atestă în conformitate cu criteriile şi procedura stabilite de Legea nr. 174/2017 cu privire la energetică şi de Legea nr. 241/2022 privind Fondul de reducere a vulnerabilităţii energetice. Furnizorul este obligat să informeze consumatorul final, la semnarea contractului de furnizare a energiei electrice, cu privire la eligibilitatea acestuia pentru încadrarea în categoria de consumator vulnerabil, în conformitate cu art. 111 alin. (2) lit. g) din Legea nr. 164/2025 cu privire la energia electrică.
Sectiunea 18 
Evidenţa consumului de energie electrică

158. [bookmark: _RefP158]Evidenţa consumului de energie electrică se realizează conform Regulamentului privind măsurarea energiei electrice în scopuri comerciale, aprobat de Agenţie.
159. [bookmark: _RefP159]Drepturile şi obligaţiile consumatorului final, operatorului de sistem şi furnizorului privind evidenţa consumului de energie electrică sunt stabilite în conformitate cu prevederile Legii nr. 164/2025 cu privire la energia electrică, Regulamentului privind măsurarea energiei electrice în scopuri comerciale, Regulamentului privind racordarea şi prezentului Regulament.
160. În cazul în care nu este acces la echipamentul de măsurare în scopul citirii indicaţiilor echipamentului de măsurare, furnizorul este în drept să emită facturi în baza calculelor estimative ale consumului de energie electrică pe o perioadă nu mai mare de 3 luni.
Sectiunea 19 
Constatarea consumului neînregistrat şi demontarea echipamentului de măsurare

161. Furnizorul nu este în drept să solicite deconectarea instalaţiilor electrice ale consumatorului final pentru neachitarea facturii pentru consumul de energie electrică prin evitarea echipamentului de măsurare, denaturarea indicaţiilor echipamentului de măsurare, sau alte modalităţi de consum neînregistrat de echipamentul de măsurare, emisă în baza deciziei contestate, în cazul în care:
161.1. consumatorul final a depus o cerere prealabilă referitor la contestarea deciziei furnizorului;
161.2. a depus o cerere de chemare în judecată privind contestarea deciziei furnizorului. Consumatorul final este obligat să înştiinţeze în scris furnizorul în cazul în care a depus o cerere de chemare în instanţa de judecată, anexând copia cererii de chemare în judecată, însă aceasta nu scuteşte consumatorul final de obligaţia de plată a facturilor pentru consumul curent al energiei electrice.
162. Consumatorul final este obligat să înştiinţeze în scris furnizorul în cazul în care a depus o cerere de chemare în instanţa de judecată, anexând copia cererii de chemare în judecată, însă aceasta nu scuteşte consumatorul final de obligaţia de plată a facturilor pentru consumul curent al energiei electrice.
163. Pe perioada examinării de către furnizor a cererii prealabile sau în instanţa de judecată a cererii de chemare în judecată depusă de consumatorul final, referitor la contestarea deciziei furnizorului privind consumul de energie electrică prin evitarea echipamentului de măsurare, denaturarea indicaţiilor echipamentului de măsurare, sau alte modalităţi de consum neînregistrat de echipamentul de măsurare, consumatorul final este în drept să se adreseze cu o petiţie la Agenţie, în care se expună cu privire la corectitudinea aplicării de către operatorul de sistem, de către furnizor a prevederilor prezentului Regulament în legătură cu consumul de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare.
Secțiunea 20 
Centrele de deservire şi reclamaţiile consumatorilor

164. Furnizorul este obligat să dispună de centre de deservire a consumatorilor finali, unde au acces liber toţi consumatorii finali, pe parcursul programului de lucru, şi să desemneze personalul cu drept de decizie, responsabil de examinarea reclamaţiilor şi de soluţionarea problemelor consumatorilor finali în legătură cu contractarea, deconectarea, reconectarea şi facturarea.
165. La centrele de deservire ale furnizorului, consumatorii finali pot primi toate informaţiile necesare care să le permită să facă uz de drepturile stabilite prin lege şi prin actele normative în domeniu, inclusiv prin actele normative de reglementare aprobate de Agenţie, în special:
165.1. informaţii privind preţurile practicate, precum şi privind clauzele contractuale standard, condiţiile ce trebuie îndeplinite pentru încheierea contractului de furnizare a energiei electrice şi alte informaţii relevante;
165.2. informaţii privind modalităţile de plată, posibilele consecinţe în cazul neachitării facturilor pentru energia electrică consumată, precum şi privind situaţiile în care furnizorul este în drept să perceapă plata preventivă pentru energia electrică furnizată consumatorilor finali;
165.3. informaţii privind procedura de schimbare a furnizorului, privind dreptul consumatorilor finali de a schimba furnizorul necondiţionat şi fără perceperea unei taxe, precum şi privind dreptul consumatorului final de a primi, în termen de cel mult două săptămâni după schimbarea furnizorului, o factură finală de plată pentru energia electrică consumată;
165.4. informaţii privind modalităţile de soluţionare pe cale extrajudiciară a eventualelor neînţelegeri cu consumatorii finali, privind compensaţiile ce urmează a fi achitate consumatorilor finali în cazul încălcării de către furnizor a obligaţiilor sale, precum şi privind termenele de soluţionare a reclamaţiilor primite de la consumatorii finali;
165.5. informaţii privind modalităţile prin care furnizorul urmează să comunice consumatorilor finali datele cu privire la consumul real de energie electrică şi la costurile reale;
165.6. informaţii privind furnizarea către consumatorii finali a energiei electrice conform parametrilor de calitate stabiliţi, precum şi privind drepturile de care dispun în calitate de beneficiari ai serviciului universal sau în calitate de beneficiari ai serviciului de ultimă opţiune;
165.7. alte informaţii în conformitate cu Legea nr. 164/2025 cu privire la energia electrică, Regulamentul privind racordarea şi cu prezentul Regulament.
166. Furnizorul este obligat să aducă periodic la cunoştinţa consumatorilor finali şi să prezinte Agenţiei următoarele date referitoare la activitatea centrelor de deservire a consumatorilor finali:
166.1. adresele sediilor, numerele de telefon, inclusiv numărul de telefon al serviciului telefonic 24/24 al operatorului de sistem, precum şi adresele poştei electronice unde consumatorii finali pot adresa reclamaţii;
166.2. programul de lucru, de cel puţin 5 zile pe săptămână a câte 8 ore pe zi, pe parcursul căruia consumatorul final poate adresa reclamaţia.
167. Personalul responsabil de examinarea reclamaţiilor consumatorilor finali trebuie să dispună de aptitudini şi împuterniciri pentru:
167.1. a examina reclamaţiile şi a soluţiona neînţelegerile direct, prin negocieri cu consumatorul final;
167.2. a remite reclamaţia, în condiţiile prevăzute de lege;
167.3. a informa consumatorul final despre drepturile sale legitime în procesul de soluţionare a neînţelegerilor.
168. Întreg personalul de conducere al furnizorului este obligat să acorde audienţă consumatorilor finali care solicită aceasta, în scopul soluţionării problemelor consumatorilor finali.
169. Petiţiile consumatorilor finali în legătură cu contractarea, deconectarea, reconectarea, facturarea, precum şi referitor la consumul de energie electrică prin evitarea echipamentului de măsurare, prin denaturarea indicaţiilor echipamentului de măsurare sau alte modalităţi de consum neînregistrat de echipamentul de măsurare, se examinează şi se soluţionează de furnizor, în termenele stabilite de lege. Furnizorul este obligat să colaboreze cu operatorul de sistem, prin prezentarea informaţiilor solicitate şi necesare pentru soluţionarea problemelor abordate în petiţiile consumatorilor finali.
170. Petiţiile consumatorilor finali cu privire la deconectare se examinează şi se soluţionează de furnizor indiferent dacă deconectarea instalaţiilor electrice ale consumatorilor finali a fost efectuată la cererea furnizorului sau din iniţiativa operatorului de sistem. În cazul în care la examinarea petiţiilor consumatorilor finali, furnizorul constată că operatorul de sistem a încălcat termenul de reconectare stabilit, acesta achită consumatorului final prejudiciat compensaţia calculată în conformitate cu Regulamentul cu privire la calitatea serviciilor de transport şi de distribuţie a energiei electrice şi solicită operatorului de sistem să restituie contravaloarea compensaţiei. Operatorul de sistem este obligat să restituie furnizorului cheltuielile suportate în legătură cu achitarea compensaţiei pentru prejudicierea consumatorului final din vina operatorului de sistem.
171. Consumatorii finali sunt în drept să solicite recuperarea prejudiciilor materiale şi morale cauzate de furnizor, de operatorul de sistem, în conformitate cu prevederile Codului civil şi ale Legii nr.105-XV din 13 martie 2003 privind protecţia consumatorilor.
172. În cazul în care un consumator final a adresat furnizorului o petiţie care urmează să fie examinată şi soluţionată de operatorul de sistem, furnizorul este obligat să transmită petiţia operatorului de sistem în termen de cel mult 5 zile de la data înregistrării reclamaţiei şi să informeze despre acest fapt consumatorul final.
173. Furnizorul este obligat să ţină evidenţa reclamaţiilor. Informaţia despre reclamaţii include cel puţin:
173.1. data depunerii reclamaţiei;
173.2. numele persoanei care a depus reclamaţia;
173.3. esenţa problemei abordate în reclamaţie;
173.4. acţiunile întreprinse de furnizor pentru soluţionarea problemelor abordate în reclamaţie;
173.5. decizia furnizorului.
174. Furnizorul este obligat să prezinte Agenţiei orice informaţie solicitată privind reclamaţiile, copiile înregistrărilor şi ale deciziilor sau alte documente necesare examinării şi soluţionării de către Agenţie a problemelor abordate în petiţii.
175. Furnizorul este obligat să depună toate eforturile pentru soluţionarea rezonabilă a neînţelegerilor cu consumatorii finali, pe cale amiabilă, şi în termene cât mai restrânse.
176. În cazul în care neînţelegerea dintre consumatorul final şi furnizor nu este soluţionată pe cale amiabilă, furnizorul este obligat să examineze situaţia creată şi să răspundă în scris consumatorului final, în termenele prevăzute de lege.
177. În caz de dezacord cu răspunsul furnizorului ori dacă nu a primit în termenul stabilit răspuns de la furnizor, consumatorul final este în drept să se adreseze Agenţiei, pentru soluţionarea neînţelegerii apărute sau în instanţa de judecată pentru soluţionarea litigiului.
178. Deciziile Agenţiei, de soluţionare a problemelor invocate în petiţie pot fi contestate în instanţa de contencios administrativ, în termenul prevăzut de Codul administrativ al Republicii Moldova. În cazul în care consumatorul final nu este de acord cu răspunsul Agenţiei el de asemenea este în drept să conteste acest răspuns în instanţa de contencios administrativ, în termenul prevăzut de Codul administrativ al Republicii Moldova.
Secțiunea 21. 
Dispoziţii speciale

179. Prin depăşirea consumului lunar contractat, dar fără depăşirea puterii contractate, consumatorul final are dreptul să consume, cu acordul furnizorului, cantitatea de energie electrică pe care nu a consumat-o din cauza limitărilor.
180. Intentarea procedurii de insolvabilitate nu serveşte temei pentru întreruperea furnizării energiei electrice consumatorului noncasnic.
181. Administratorul/lichidatorul insolvabilităţii urmează să încheie contract pentru furnizarea energiei electrice la locurile de consum ale consumatorului final căruia i-a fost intentată procedura de insolvabilitate.
182. Furnizorul are dreptul să solicite deconectarea consumatorului asupra căruia a fost intentată procedura de insolvabilitate dacă consumatorul sau administratorul/lichidatorul nu achită plata pentru consumul curent de energie electrică.
183. Prevederile pct.44 din prezentul Regulament vor fi puse în aplicare cu condiţia ca tariful binom sau preţurile diferenţiate în funcţie de orele de consum să fie aprobate de Agenţie la constatarea premiselor necesare pe piaţa energiei electrice.
184. În procesul îndeplinirii atribuţiilor sale, furnizorii colaborează cu organele de specialitate a administraţiei publice centrale, cu autorităţile publice locale, cu asociaţiile consumatorilor şi cu societatea civilă.
185. Consumatorul final care a ales un furnizor la preţ de piaţă, a rezolvit în acest context contractul de furnizare a energiei electrice cu furnizorul serviciului universal, iar ulterior şi-a pierdut furnizorul ales şi nu poate alege un alt furnizor cu care să încheie contract de furnizare la preţuri de piaţă, are dreptul să solicite încheierea unui contract de furnizare a energiei electrice cu furnizorul de ultimă opţiune, în conformitate cu art. 150 alin. (10) din Legea nr. 164/2025 cu privire la energia electrică, inclusiv cu respectarea condiţiilor de la punctul 41 din prezentul Regulament.
